Ste mladý a chcete byt? Hypotéka bude od októbra dostupnejšia

Najväčší záujem o zvýhodnenú hypotéku eviduje banka v Banskobystrickom a Bratislavskom kraji.

BRATISLAVA. Zvýhodnenú hypotéku pre mladých môže od budúceho mesiaca získať viac ľudí. Maximálny príjmový strop pre jednotlivca sa totiž od 1. októbra 2017 zvýši na 1227,20 eura. To je o 61 eur viac, ako je súčasná hranica. Jednou z podmienok pre získanie zvýhodnenej hypotéky pre mladých je aj maximálny príjem žiadateľa. Horná hranica je zákonom stanovená ako 1,3-násobok priemernej mzdy v hospodárstve. Tak, ako sa počas roka vyvíja výška priemerného zárobku, mení sa aj táto hranica, a to štyrikrát do roka. V tejto vekovej skupine musíte byt, ak chcete získať hypotéku pre mladých. Keďže v 2. štvrťroku sa priemerná mzda na Slovensku zvýšila na 944 eur, zvyšuje sa aj horná hranica na získanie zvýhodnenej hypotéky. Rozhodujúci je pritom príjem klienta za uplynulý kalendárny rok, vrátane prípadných bonusov či odmien. "V prípade, ak o hypotéku žiada dvojica, banka posudzuje ich príjem spoločne. Maximálna povolená výška ich spoločného zárobku je tak dvojnásobná, na úrovni 2454,40 eura. Keďže kľúčový je ich spoločný príjem, môže jeden zo žiadateľov zarábať aj viac, pokiaľ ten druhý zarába menej a spoločne neprekročia túto hranicu," vysvetľuje hovorkyňa ČSOB Anna Jamborová. Hypotéka pre mladých je produkt, pri ktorom sa úroková sadzba znižuje o 3 percentá. Z toho 2 percentá dotuje štát a 1 percento banka. Príspevok je možné získať najviac na sumu 50.000 eur počas prvých piatich rokov splácania. Kritériom je aj vek ku dňu podania žiadosti. Hypotéku pre mladých môžu získať ľudia od 18 do 35 rokov. V ČSOB žiadajú mladí o zvýhodnenú hypotéku najčastejšie krátko pred dovŕšením 30. roku života. Najväčší záujem o bonifikovanú hypotéku eviduje banka v Banskobystrickom a Bratislavskom kraji. Priemerný vek žiadateľa dosahuje 29 rokov.


Rossi opustil nemocnicu, súťažiť by mohol už koncom septembra

Talian po páde v tréningu utrpel dvojnásobnú zlomeninu pravej nohy.

ANCONA. Tridsaťosemročný taliansky motocyklový pretekár Valentino Rossi opustil v sobotu nemocnicu v Ancone, kde absolvoval operáciu dvojnásobnej zlomeniny pravej dolnej končatiny. Jazdec kráľovskej kubatúry MotoGP má za sebou pád v enduro tréningu. Po 12 veľkých cenách bol na štvrtej priečke šampionátu o 26 bodov za vedúcim krajanom Andreom Doviziosom. Zlomil si píšťalu aj ihlicu, po úspešnom chirurgickom zákroku sa presunul do utajeného rehabilitačného centra. Podľa lekára Raffaeleho Pascarellu by sa teoreticky mohol vrátiť 24. septembra na Veľkej cene Španielska v Aragone. "Každý má rôzny čas rekonvalescencie, ale on by to mohol zvládnuť. Treba asi 30 až 40 dní odpočinku," citovalo Pascarellu periodikum La Repubblica. "Noc bola v poriadku, vyspal som sa a ráno ma skontrolovali lekári, ktorí mi povolili návrat domov, kde môžem lepšie oddychovať," povedal Rossi. "S rehabilitáciou začnem čo najskôr a uvidím, ako bude moje telo reagovať. Spravím všetko, aby som sa vrátil čo najskôr."


IS oznámil, že zabil ruského tajného agenta v Sýrii. Moskva to popiera

Pravosť záznamu a totožnosť zabitého nebolo možné okamžite overiť.

DAMASK, WASHINGTON. Ruské ministerstvo obrany v utorok poprelo správy o tom, teroristická skupina Islamský štát (IS) zabila v Sýrii dôstojníka ruskej rozviedky. Podľa agentúry DPA ministerstvo oznámilo, že všetci príslušníci ruských síl v Sýrii "sú v bezpečí a zdraví a plnia si svoje misie v rámci boja proti medzinárodnému terorizmu". Islamský štát zverejnil video zachytávajúce brutálnu vraždu muža, ktorého označila za dôstojníka ruskej tajnej služby zajatého v Sýrii. O existencii videa informovala organizácia SITE so sídlom v USA, ktorá monitoruje aktivity džihádistov na internete. Dvanásťminútové video v ruštine bolo zverejnené v deň, keď Rusko vojenskými prehliadkami oslavuje 72. výročie víťazstva nad nacistickým Nemeckom z roku 1945. Video zaznamenáva muža oblečeného v čiernej kombinéze, ako kľačí niekde na púšti a vyzýva ostatných ruských agentov, aby sa vzdali. "Tento idiot verí sľubom svojho štátu, že ho neopustí, ak ho zajmú," povedal rozprávač na nahrávke, potom iný muž s bradou odreže údajnému ruskému agentovi hlavu nožom. Pravosť záznamu a totožnosť zabitého nebolo možné okamžite overiť a nie je ani jasné, kedy k vražde došlo, napísala v utorok tlačová agentúra Reuters. Ruské sily podporujú sýrskeho prezidenta Bašára Asada v jeho vojne proti povstalcom a islamským militantom, ktorí sa ho snažia zvrhnúť. Video zachytáva scény, ktoré sú opísané ako miesta zničené ruským bombardovaním v Sýrii. Ruské ministerstvo obrany už skôr uviedlo, že približne 30 ruských vojakov bolo zabitých v Sýrii od septembra 2015, keď Kremeľ začal vojenskú operáciu na pomoc Asadovi a jeho silám.


V Poľsku našli bombu z druhej svetovej vojny, zvažujú evakuáciu mesta

Palebnú silu bomby odhadujú na približne desať kilometrov.

VARŠAVA. Úrady v severozápadnom Poľsku zvažujú evakuáciu 42-tisíc ľudí žijúcich v blízkosti vodného kanála ústiaceho v prístave Štetín (Szczecin), pretože sa v ňom našla nevybuchnutú leteckú bombu. Ide o najväčšiu bombu z čias druhej svetovej vojny nájdenú v poľských vodách, poznamenala agentúra AP. Bomba Tall Boy má hmotnosť 5,5 tony a dĺžku šesť metrov. Našla sa vo vodnom kanáli, ktorý tečie cez mesto Šwinoujšcie do Štetína, počas prác na prehĺbení jeho koryta. Bombu našli pod vodou a zakrytú hrubou vrstvou zeminy. Hovorkyňa regionálnej samosprávy Agnieszka Muchla-Lagoszová uviedla, že odborníci teraz hľadajú spôsoby, ako by bolo bombu možné bezpečne vybrať z kanála. Zvažujú aj možnosť evakuácie všetkých obyvateľov mesta Šwinoujšcie. Palebnú silu bomby pyrotechnici odhadujú na približne desať kilometrov. Bomby radu Tall Boy používala britská armáda od júna roku 1944 na likvidáciu obzvlášť pevných štruktúr. Daný región bol v tom čase pod nemeckou kontrolou a bol vystavený intenzívnemu bombardovaniu.


V Iráne verejne popravili odsúdeného za vraždu imáma

Vrah svoj čin neoľutoval, rodina duchovného mu neudelila milosť.

TEHERÁN. Irán v stredu obesením verejne popravil muža usvedčeného z vraždy duchovného, ktorý viedol hlavné víkendové modlitby. Ortieľ bol vykonaný v meste Kázerún na juhu krajiny, a to priamo na mieste, kde koncom mája došlo k zločinu, informovala agentúra AFP. Mohammad Chúrsand utrpel fatálne zranenia, keď ho páchateľ počas návratu zo slávnosti počas ramadánu - moslimského posvätného mesiaca pôstu - napadol "chladnou zbraňou". Klerik bol vedúcim piatkových modlitieb v Kázerúne, hlavnom meste provincie Fars, od roku 2007. Páchateľ menom Hamíd Rezá Derachšande bol po zatknutí podrobený súdnemu procesu a priznal sa k úkladnej vražde. Trest smrti následne potvrdil najvyšší súd. Vykonaný bol po tom, ako sa rodina zavraždeného duchovného rozhodla neušetriť vrahovi život, ktorý odmietol vyjadriť nad svojím činom ľútosť, uviedli miestne médiá. Vzhľadom na citlivosť prípadu a pocity verejnosti bolo vyvinuté úsilie, aby sa tento prípad vyšetril promptne, vyhlásili tamojšie justičné orgány. Imámov, ktorí v Iráne vedú piatkové modlitby, vymenúva najvyšší duchovný vodca ajatolláh Alí Chameneí.


V Únii chýba šalát, zima zničila úrodu v Španielsku

Farmári varujú, že ani v marci ešte nedokážu dodať na pulty dosť ľadového šalátu.

MADRID. Juh Európy zasiahla tento rok nezvyčajne chladná zima. Zlé počasie zničilo úrodu zeleniny na poliach. Farmári tak nemôžu zásobovať obchody. Nedostatok dodávok sa už premietol aj do cien. A španielski farmári varujú, že ani v marci ešte nedokážu dodať na pulty dosť ľadového šalátu. Španielsky región Murcia, na juhu krajiny, odkiaľ pochádza väčšina šalátu určeného na export, zasiahli najhoršie záplavy za dve dekády. A v decembri a v januári región prvýkrát po vyše 30 rokoch zažil snehovú búrku. "Je to skutočne nezvyčajné. Nie je normálne, aby sme mali toľko problémov naraz," skonštatoval José Antonio Canovas, farmár a dodávateľ celej škály zeleniny pre firmu Kernel Export, od šalátov, cez karfioly po brokolice. Zlé počasie zničilo priesady a zabránilo vysadeniu nových, ktoré by nahradili zničenú úrodu. Poškodené polia a následný nedostatok zeleniny už napríklad prinútili britské supermarkety Tesco a Sainsbury, aby obmedzili predaj ľadového šalátu na tri kusy na jeden nákup. Produkcia zeleniny v Európskej únii (EÚ) v uplynulých týždňoch klesla o 60 % oproti "normálnej úrovni" pre túto ročnú dobu. Výčiny počasia totiž zasiahli celé Stredomorie, od Španielska po Grécko. Španielsko sa pritom podieľa zhruba 50 % na dodávkach zeleniny v rámci EÚ. A záplavy a sneh poškodili nielen úrodu šalátov na poliach, ale zabránili aj výsadbe vo fóliovníkoch. To znamená meškanie novej úrody celej škály ovocia zeleniny, nielen známych španielskych rajčín. "Upozornili sme našich klientov na možný odklad marcových dodávok," uviedol Fernando Gomez, generálny manažér Proexportu, združenia producentov a exportérov ovocia a zeleniny z regiónu Murcia. Produkcia šalátu v regióne pre škody spôsobené zlým počasím klesla na približne jednu tretinu bežnej úrovne. Španielsko za normálnych okolností vyprodukuje v zimných mesiacoch 100.000 ton šalátu a celkovo za rok vyvezie 700.000 ton tejto zeleniny. Podľa odhadu farmárov by sa mala produkcia vrátiť k "normálu" zhruba na konci marca alebo začiatkom apríla.


Jedného z obvinených z aténtátu na Harírího obžalovali z ďalších útokov

Člena Hizballáhu obžaloval osobitný tribunál pre Libanon.

HAAG. Osobitný tribunál pre Libanon v pondelok oznámil, že člena Hizballáhu spoluobvineného z vraždy bývalého libanonského premiéra Rafíka Harírího obžaloval zo spáchania ďalších troch útokov na politikov. Informovala o tom agentúra AFP. Tribunál podporovaný OSN, ktorý sídli na predmestí holandského Haagu, spresnil, že Salíma Ajjáša sa sudca pre prípravné konanie tribunálu rozhodol obžalovať z terorizmu a vraždy v súvislosti so smrtiacimi útokmi na politikov v rokoch 2004 a 2005. Tento 55-ročný muž je jedným zo štyroch členov šiitskej militantnej skupiny Hizballáh, obvinených z vraždy miliardára z radov sunnitských moslimov, ktorých súdia v neprítomnosti. Atentát na Rafíka Harírího zo 14. februára 2005, keď páchatelia odpálili v Bejrúte auto naložené výbušninou, si vyžiadal celkove 23 mŕtvych. Harírí stál na čele libanonskej vlády takmer po celé obdobie od skončenia občianskej vojny, ktorá ničila krajinu v rokoch 1975 - 1990. Post opustil v októbri 2004, odkedy bol v opozícii.


Súper hral aj o päť tried lepšie, patrí mu uznanie, vravel Kližan

Martin Kližan predĺžil svoju víťaznú sérii v Davisovom pohári. V súboji proti Maďarsku získal pre Slovensko prvý bod.

BRATISLAVA. Súboj slovenských tenistov v Davisovom pohári proti maďarským je po prvom dni v zápase I. skupiny euroafrickej zóny Davisovho pohára nerozhodný 1:1. Na triumf Martina Kližana nenadviazal Jozef Kovalík. S maďarskou jednotkou Martonom Fuscovicsom prehral v 2:6, 7:6 (4), 3:6, 4:6. „Ťažko sa mi to hodnotí tesne po zápase. Fucsovics počas celého zápasu výborne podával a v dôležitých momentoch si dokázal pomôcť servisom,“ hovoril Kovalík. „Body som si musel vybojovať vo výmenách. Cítil som sa na podaní trochu horšie. Keby to bolo z mojej strany lepšie, tak by sa to viac vyrovnalo.“ Práve proti Fucsovicsovi vlani Kovalík debutoval v Davis Cupe. Vtedy slovenský tenista vyhral. A v Budapešti vyhrali slovenskí tenisti hladko 3:0. „Na antuke to bol úplne iný zápas ako dnes. Teraz hral lepšie. Myslím, že hala mu viac sedí. No aj tak ma to mrzí, pretože si myslím, že som ho mohol zdolať.“ Dvadsaťštyriročný Kovalík zastúpil Lukáša Lacka, ktorý mal pôvodne hrať, no pre žalúdočné problémy nemohol. „Dozvedeli sme sa to hneď ráno. Lukáš s tým oboznámil lekára. Snažili sme sa s tým niečo urobiť, ale rozhodli sme sa, že bude lepšie, ak nastúpi Kovalík. V podstate to vedel od rána, že bude hrať,“ hovoril kapitán slovenského tímu Miloslav Mečíř. „Podľa diagnózy nič nebráni tomu, aby Lukáš v nedeľu mohol hrať. Ale záleží od toho, aký bude jeho stav.“ Martin Kližan vyhral prvý súťažný zápas od vlaňajšieho júla. Desať zápasovú nepriaznivú sériu prerušil v Davisovom pohári proti Maďarskému tenistovi Attilovi Balázsovi. Vyhral 6:1, 6:2, 3:6, 6:4. „Bol to dobrý zápas z obidvoch strán. Stratil som síce set, ale treba vyzdvihnúť Attilu. V treťom sete ďaleko prevýšil svoju úroveň. Hádam aj o päť tried. Dôležitý je získaný bod,“ hodnotil Kližan zápas. Rebríčkový rozdiel medzi maďarskou dvojkou a slovenskou jednotkou je viac ako 240 miest. V prvých dvoch setoch to bolo na kurte vidno, Kližan dominoval. V treťom ho však súper prevýšil. Kližan urobil niekoľko nevynútených chýb, nepremieňal body s takou istotou. „Prvé dva sety boli dosť jednoznačné, potom sa Attila rozohral. Ja som cítil menší útlm. Myslel som, že som to mal pod kontrolou. V treťom sete mi nevychádzalo to, čo v prvých dvoch. Trochu som zmenil taktiku. Dôležité bolo, že som na to dokázal zareagovať počas zápasu,“ hovoril Kližan. Pre Balázsa to bol jeden z najťažších zápasov v kariére. Proti hráčovi širšej svetovej špičky nemá šancu hrávať, keďže obchádza najmä challengerové turnaje. „Nepamätám si, že by som hral proti vyššie postavenému hráčovi. Rozdiel proti súperom, s ktorými hrávam, je najmä rýchlosti a v tom, že nestrácajú dôležité body. To sa ukázalo v prvých dvoch setoch. Bolo to na mňa veľmi rýchle,“ hovoril po zápase Balázs. Hoci vyzeralo, že veľmi rýchlo skončí, zápas dokázal zdramatizovať. „Ale povedal som si, že nemám čo stratiť. Trochu som zariskoval a mal som aj šťastie. A vo štvrtom sete to bolo veľmi vyrovnané. Mal som šesť brejkbalov, tie sa mi nepodarilo využiť.“ V Národnom tenisovom centre bolo počas zápasu počuť slovenských priaznivcov. Medzi nimi bolo aj 50 fanúšikov, ktorí získali vstupenky práve od Kližana. Rozdal ich priaznivcom, ktorí sa prihlásili. „Určite to pomohlo. Na sobotu som fanúšikom pridal ďalších päťdesiat. Bude to ešte veľmi ťažký zápas. Každopádne bude dôležité, aby prišli ľudia povzbudiť aj na štvorhru.“ Vždy, keď Kližan nastúpi za Slovensko, je oporou. V súťaži národných tímov vyhral posledných osem zápasov. V šiestich predchádzajúcich nestratil ani set. V sobotu od 14.00 h nastúpia vo štvorhre Andrej Martin, Martin Kližan proti Martonovi Fucsovicsovi a Attilovi Balázsovi. Víťaz súboja Slovensko – Maďarsko postúpi do baráže o Svetovú skupinu. Slováci sa pokúšajú o postup z II. ligy už od roku 2007. „Keďže tam nie sme, tak tam zrejme nepatríme. Pred dvoma rokmi nám v Poľsku chýbalo k postupu máličko. K mojim dvom bodom však už nikto nepridal ďalší. Teraz by sme to mohli dokázať," vravel 27-ročný Kližan pred súbojom.


Decathlon u nás otvorí piaty obchod, nahradí Marks & Spencer

Športový obchod bude na prízemí bratislavského centra Eurovea.

BRATISLAVA. Obchodný reťazec Decathlon, ktorý predáva športové oblečenie a výbavu, otvorí koncom tohto roka na Slovensku ďalšiu, už piatu, predajňu. Opäť bude v Bratislave, v nákupnom centre Eurovea. Zaplní jedno poschodie na prízemí, kde sídlila módna značka Marks & Spencer, a bude mať samostatný vchod. „Táto časť Bratislavy sa rýchlo rozvíja a pomaly sa stáva novým srdcom hlavného mesta,“ vysvetľuje výber miesta Jérôme Morice, líder Decathlonu pre Slovensko. Vyzdvihuje najmä to, že v blízkosti nákupného centra je historická časť mesta, nábrežie Dunaja, ako aj námestie blízkeho Slovenského národného divadla. Aké produkty bude nový Decathlon ponúkať a či sa bude nejako líšiť od ostatných obchodov, zatiaľ nie je jasné. Reťazec to ešte nechce komentovať. „Momentálne ešte len prebiehajú prípravy a pracuje sa na všetkých potrebných povoleniach, aby sme mohli začať so stavebnými prácami a otvorili tak v najskoršom možnom termíne,“ hovorí Roman Baník, manažér rozvoja. V súčasnosti má Decathlon v Bratislave dva obchody, jeden v obchodnej zóne Bory a druhý pri Avione v zóne Pharos. Sídlia v samostatných budovách Decathlonu. Ďalšia predajňa je v Košiciach v blízkosti obchodného centra Cassovia, opäť v samostatnej budove. Posledná štvrtá predajňa je v nákupnom centre Europa v Banskej Bystrici. Decathlon funguje po celom svete už 40 rokov, vyše 1100 obchodov má v Európe, Afrike, Ázii aj v Amerike. Na Slovensko prišiel v roku 2015, tovar okrem kamenných predajní ponúka aj cez e-shop.


Za tri mesiace sa predalo 1143 bytov v novostavbách

Druhý štvrťrok roku 2018 bol pre bratislavský realitný trh silný.

BRATISLAVA. Druhý štvrťrok roku 2018 bol pre bratislavský realitný trh silný, keď predaj novostavieb dosiahol 1143 bytov. Okrem silného dopytu bola pre štvrťrok charakteristická aj silná ponuka. Informovala spoločnosť Bencont, ktorá analyzuje realitný trh. Primárny trh s novostavbami sa rozšíril o 11 nových projektov, respektíve nových etáp už existujúcich projektov, ktoré na trh priniesli vyše 1100 nových bytov, priblížila spoločnosť. Cena novostavieb pokračovala v raste, čo je dôsledkom zdražujúcich veľkých bratislavských developerských projektov. Ku koncu júna 2018 tvorilo ponuku na primárnom trhu s rezidenčnými novostavbami 3639 bytov. "Počas druhého štvrťroku bolo v predaji celkovo 126 projektov (respektíve nových etáp už existujúcich projektov), z čoho 10 projektov vypredalo všetky svoje byty a 11 vstúpilo do ponuky ako nové projekty," konštatuje spoločnosť v analýze. Cena za štvorcový meter v priemere dosahovala v Bratislave 2755,74 eura vrátane DPH, uvádza analýza. Oproti prvému štvrťroku stúpla o 2,5 %, zatiaľ čo medziročne vzrástla o 7,2 %. Za rastom cien v priebehu posledného roka do veľkej miery stáli najväčšie developerské projekty, priblížila. "Developeri vnímajú pretrvávajúci silný dopyt, ktorý sprevádza pokles ponuky, a teda konkurencie, čo im dáva možnosť zvyšovania cien. Vzhľadom na počet predaných bytov sa dá povedať, že kupujúci tento rast cien akceptujú," uviedol hlavný analytik firmy Matúš Jančura. Najviac voľných bytov bolo v novostavbách vo štvrtom bratislavskom okrese (1037), v prvom okrese (493), v druhom okrese (1010), treťom okrese (495) a piatom okrese (604). Štvrtý okres sa tak podľa spoločnosti stal okresom s najväčšou ponukou v hlavnom meste, čo je nezvyčajné, keďže toto prvenstvo zvyčajne patrí druhému, tretiemu alebo piatemu okresu, uzatvára analýza.


BRATISLAVSKÉ ŠPORTOVÉ LEGENDYSrdciar Hrbatý hral za Slovensko na 120 percent

Dominik Hrbatý dotiahol daviscupový tím do finále 2005, ale v nasledujúcej sezóne s ním zažil pád.

BRATISLAVA. Bol dvanástym hráčom sveta a rozdával sa pre Slovensko. Dominik Hrbatý dotiahol reprezentačný tím do finále Davisovho pohára 2005, no ani jeho dve víťazstvá v singloch nestačili v pamätnom zápase v Bratislave na prvenstvo. Chorváti mali vyrovnanejší tím. "Od roku 1975 som chodil hrať tenis na kurty Slovana. Manželka vždy povedala, nech zoberiem aj Domina," spomínal na športové začiatky svojho staršieho syna otec Dominik Hrbatý. "Kúpil som mu malú raketu a nechal ho pinkať si o stenu. Potom som ho na chvíľu zobral aj na kurt. Jeho cesta k tenisu bola prirodzená. Do ničoho som ho netlačil. V šiestich rokoch nastúpil do prípravky, v ktorej ho štyri roky viedla pani trénerka Kucharíková." Ako štvrták napísal v slohovej úlohe, že chce byť profesionálnym tenistom, za čo ho súdružka učiteľka vyhrešila, že to nie je povolanie. Musí vraj byť niečím iným. To kučeravého mladíka ešte viac vyburcovalo, aby si splnil svoj sen. Medzi jedenásťročnými žiakmi boli Dominik Hrbatý a Mário Benáček najlepšími hráčmi na Slovensku. Dostali sa na sústredenie československej reprezentácie do Piešťan. Tam sa dostal medzi desať vybraných chlapcov. Medzi nimi bol aj dodnes aktívny český hráč Radek Štěpánek. Otec sa vtedy rozhodol, nechal zamestnanie a prijal ponuku od riaditeľa tenisového klubu Ladislava Kubiša viesť Slovan vo funkcii sekretára klubu. Prišiel s cieľom pomôcť Dominovi. Chcel byť pri jeho tréningoch. Vozil ho zo školy na tréning a z neho späť na vyučovanie. Dôsledný otec vytvoril systém a syn sa mu podriadil. Dobre sa učil a na dvorci nevypustil žiadny tréning. Cieľavedome išiel za svojím cieľom. Po rozdelení Česko-Slovenska v roku 1993 už bol Dominik Hrbatý prvým slovenským juniorom a otec, ktorý sa stal aj manažérom, mohol ľahšie oslovovať sponzorov. V sezóne 1996 prenikol do prvej stovky svetového rebríčka a v nasledujúcom roku sa na Australian Open blysol výbornými výkonmi. Svetovej jednotke Petovi Samprasovi vtedy v osemfinále kládol odpor v piatich setoch a sebe čoskoro otvoril cestu už do top 50. "Rýchlu agresívnu hru od základnej čiary mi vštepil Mojmír Mihal ešte ako žiakovi," vravel o svojich tréneroch. "Ľubo Kurhajec ma potom naučil tvrdému tréningu. Maroš Vajda mi prezradil technické a taktické detaily, urýchlil moje napredovanie. Neskôr som sa ako kompletný hráč vrátil k Murovi Mihalovi, zdokonaľovali sme údery. S Ivanom Gabovičom sme pracovali na kondičnej pripravenosti, to bola vždy moja silná stránka." Hrbatý vyhral šesť turnajov ATP, no vrcholom jeho individuálnej kariéry bolo semifinále na grandslamovom Roland Garros v Paríži 1999. Mal formu, guráž, bol plný síl, nebál sa žiadneho súpera. V druhom kole šokujúco vyradil vtedajšiu svetovú jednotku Rusa Jevgenija Kafeľnikova, v osemfinále poslal domov ďalšieho ruského tenistu Marata Safina, vo štvrťfinále Čiľana Marcela Riosa a v súboji o postup do finále si trúfal na legendárneho Andreho Agassiho. Americký lišiak však po prehranom sete využil drobné mrholenie a vynútil si pokračovanie zápasu na druhý deň. Potom už vývoj stretnutia nepustil z rúk. "Verím, že sa ešte dostanem do grandslamového semifinále a využijem tieto skúsenosti," vravel vtedy Hrbatý. No medzi štyroch najlepších na Grand Slamoch už nepostúpil. "Chcel som sa dostať do top 10 a byť vo finále grandslamového turnaja," sumarizoval Hrbatý neskôr svoju kariéru. "Tieto ciele mi nevyšli, ale viem, že som urobil všetko, čo sa dalo. Som spokojný s tým, čo som dosiahol." O Dominikovi sa povrávalo, že keby hral na turnajoch ako v zápasoch Davisovho pohára, určite by sa dostal do úzkej svetovej špičky. V tímovej súťaži podával výkony na 120 percent. Zdolal vtedajšie aktuálne či bývalé svetové jednotky Gustava Kuertena z Brazílie, Marata Safina z Ruska, Marcela Riosa z Čile alebo Američana Andyho Roddicka. "Po barážovom víťazstve v Kanade 1997 sme si otvorili dvere do svetovej skupiny," obzrel sa za najpamätnejšími zápasmi v Davis Cupe. "V ďalšom roku sme sa v Buenos Aires na štadióne pred osemtisíc rozvášnenými divákmi medzi elitou zachránili, urobil som rozhodujúci tretí bod. Miloš Mečíř otvoril okno v šatni a spieval im: Don't cry for me Argentina. Na to sa nedá zabudnúť. V Brazílii 2000 som pred dvanásťtisíc fanúšikmi najprv vyhlásil, že v susednej krajine bola pred dvoma rokmi lepšia atmosféra a potom som zdolal ich svetovú jednotku Gugu Kuertena. Vrcholom bol rok 2005 a postup do finále. Chýbal chĺpok, aby sme trofej vyhrali." Rok po veľkej sláve zažil Hrbatý pád slovenského tímu do euro-africkej zóny Davisovho pohára. Bolo to zákonité. Karol Kučera ukončil kariéru, Karol Beck nehral pre trest a Hrbatý mal čoraz viac zdravotných ťažkostí s lakťom na pravej ruke. V septembri 2007 podstúpil operáciu a hoci sa ešte vrátil na kurty, už sa nedostal do bývalej formy. "Prišla nová generácia hráčov. Pre mňa trochu zvláštna," povedal vtedy o mladých hráčoch v tíme Lukášovi Lackovi, Martinovi Kližanovi. "Chlapci majú iný pohľad na svet. Sú vychovaní na počítačoch, majú v sebe trochu viac individualizmu. Partia je stále dobrá, ale už cítim odstup, vekový rozdiel. Oni viac uprednostňujú počítač než tímového ducha. Už to nie je také, ako bolo." Na jeseň 2009 nastúpil Hrbatý v Bratislave na svoj posledný daviscupový zápas proti Macedónsku. Dnes je Hrbatý žiadaným odborníkom, od známych hráčov dostal ponuky na trénovanie. Jeho služby už tretí rok využíva Turecký tenisový zväz. Je trénerom mužskej reprezentácie, chodí na zápasy Davisovho pohára, sleduje talenty. Naštartoval systém práce s mládežou, dohliada na jeho plnenie. Ale má pritom aj voľno, aby sa venoval rodine a pravidelne v lete mohol splniť úlohu riaditeľa challengerového turnaja v Trnave. So slovenským tenisom je stále v úzkom kontakte. Potešil sa, keď dostal ponuku zastúpiť trénera Karola Kučeru v daviscupovom zápase v Austrálii. Bez najlepších hráčov Kližana a Lacka však ani on nezabránil na tráve v Sydney prehre 0:3, Slovensko tak naďalej zostáva v "druhej lige". "Chcel by som trénovať hráča svetovej stovky, aby som mohol chodiť na turnaje, možno s mojou dcérou, ktovie?" uvažoval o svojich plánoch. "Možno sa raz stať daviscupovým kapitánom, otvoriť si nejakú tenisovú akadémiu. Uvidíme, čo sa splní. Chce to čas." Narodený 4. januára 1978 v Bratislave. V kariére vyhral šesť turnajov ATP v dvojhre - San Maríno 1998, Praha 1999, Auckland 2001, Adelaide 2004, Auckland 2004, Marseille 2004 a dva turnaje vo štvorhre - s Martinom Dammom v Ríme 2000, s Julienom Bouterom v Taškente 2001. Je dvojnásobným víťazom Hopmanovho pohára (2005, 2009) a finalistom Davis Cupu 2005. Najvyššie v kariére: 12. miesto v októbri 2004. Víťaz ankety Športovec roka 2005 na Slovensku. S manželkou Nelou majú päťročnú dcéru Ellu.


Európske štáty NATO a Kanada zvýšia výdavky na obranu o 4,3 percent

Tieto opatrenia môžu byť výsledkom apelov NATO a prezidenta USA Donalda Trumpa.

BRUSEL. Európske členské štáty NATO a Kanada zvýšia v roku 2017 výdavky na obranu. Tento rok predpokladajú reálny nárast o 4,3 percenta, uviedol v stredu generálny tajomník NATO Jens Stoltenberg, ktorého citovala agentúra Reuters. "Aby boli naše štáty bezpečné, musíme pokračovať v úsilí o zvyšovanie výdavkov na obranu a spravodlivejšom zdieľaní (finančnej) záťaže v rámci celej aliancie," povedal Stoltenberg na tlačovej konferencii pred zasadnutím ministrov obrany členských štátov NATO v Bruseli. Na spravodlivejšie zdieľanie nákladov na obranu vyzývajú predovšetkým Spojené štáty na čele s prezidentom Donaldom Trumpom. Po rokoch poklesu výdavkov na obranu sa podľa Stoltenberga situácia obrátila k lepšiemu v roku 2015. V roku 2016 rast pokračoval a aj tento rok NATO predpokladá reálny nárast o 4,3 percenta. "To znamená, že v priebehu posledných troch rokov európski spojenci a Kanada dali na obranu o takmer 46 miliárd dolárov (približne 40,5 miliardy eur) viac," konštatoval Stoltenberg.


Spojené štáty zvýšia kapacity na návrat migrantov naspäť do Mexika

Krajiny dospeli k dohode o obmedzení nezákonnej migrácie.

WASHINGTON. Spojené štáty zvýšia svoje kapacity na navracanie žiadateľov o azyl naspäť do Mexika v súlade s novou dohodou o obmedzení nezákonnej migrácie, ktorú obe krajiny dosiahli minulý týždeň. Vyhlásil to v pondelok minister zahraničných vecí USA Mike Pompeo. "Tí, ktorí prekročia južnú hranicu Spojených štátov, budú ihneď poslaní naspäť do Mexika," povedal Pompeo médiám vo Washingtone. Podľa agentúry DPA uviedol, že zatiaľ čo v minulosti boli USA schopné posielať len stovky žiadateľov denne, teraz majú "kapacitu na to, aby to urobili na plný plyn". Pompeo dodal, že administratíva prezidenta USA Donalda Trumpa získala doteraz najvýznamnejšie ústupky mexickej vlády v rámci zníženia prílevu migrantov zo Strednej Ameriky. Podľa pôvodného zámeru Trumpa mali Spojené štáty v pondelok uvaliť clá na všetok tovar dovážaný z Mexika. Po tom, ako dospeli krajiny k dohode o obmedzení nezákonnej migrácie, však šéf Bieleho domu takýto krok "odložil na neurčito". Na Twitteri americký prezident vyhlásil, že mexickí zákonodarcovia by podľa jeho očakávaní mali už čoskoro rokovať o nezverejnenom bezpečnostnom aspekte dohody, ktorú obe krajiny podpísali ešte v sobotu. Avšak mexický minister zahraničných vecí Marcelo Ebrard, ktorý s Pompeom viedol trojdňové intenzívne rokovania, v pondelok uviedol, že žiadne tajné časti dohoda neobsahuje. Dodal, že o zníženie počtu migrantov sa Mexiko pokúsi v priebehu nasledujúcich 45 dní. Ebrard vo štvrtok informoval o tom, že mexická vláda nasadí na svoju južnú hranicu s Guatemalou 6000 príslušníkov Národnej gardy. Šéf mexickej diplomacie to vyhlásil počas návštevy Washingtonu, kde sa snažil oddialiť uvalenie ciel na mexický tovar, čo Spojené štáty plánovali v súvislosti s nezákonnou migráciou z Mexika.


Slovensko nepostúpilo do semifinále MS v malom futbale, podľahlo Brazílii

Góly: 36. Hricov - 15. Luan Silva, 26. Ricardo Gomes dos Santos de Carvalho /v 50. minúte nepremenil pokutový kop Dušan Dzíbela/ PERTH. Slovenskí reprezentanti v malom futbale neuspeli vo štvrťfinále majstrovstiev sveta v austrálskom Perthe. V stredajšom súboji medzi najlepšou osmičkou nestačili na hráčov Brazílie, ktorým podľahli 1:2. Zverenci trénera Ladislava Borbélyho doplatili na slabú efektivitu v koncovke a prvá prehra v piatom zápase na turnaji ich vyradila z bojov o medailové pozície. V úplnom závere zápasu nepremenili pokutový kop. Slováci začali duel s juhoamerickým tímom aktívnejšie a v úvodnej štvrťhodine mali hernú prevahu. Po viacerých nevyužitých príležitostiach však prišiel trest z kopačky Luana Silvu, ktorý si na konci 15. minúty našiel odrazenú loptu a poslal ju nekompromisne za chrbát bezmocného Martina Kapráľa. Skupina: Osemfinále: Na konci prvého polčasu siahali hráči spod Tatier na vyrovnanie. Kevin Čekan najskôr namieril do žrde a následne delovku Juraja Kuhajdíka zneškodnil brazílsky gólman Luan Teles. Brazílčania odštartovali druhé dejstvo vydarenou gólovou kombináciou. Po rozohrávke im trvalo iba osem sekúnd, aby dostali loptu do slovenského bránky. Na konci rýchlej akcie bol Ricardo Gomes dos Santos de Carvalho. Slováci odpovedali gólom o desať minút neskôr. Po prihrávke Jaroslava Repu loptu usmernil k žrdi Adrián Hricov a tá prešla tesne za bránkovú čiaru. V závere slovenskí futbalisti vrhli všetko do útoku. V 43. minúte ich rozhodcovia obrali o vyrovnanie po spornom faule, ale v nadstavenom čase nariadili pokutový kop. Dušan Dzíbela však nepremenil penaltu, keď trafil len striedajúceho brankára Rainera Piresa. Slovenskí reprezentanti odohrali pri premiérovej účasti na svetovom šampionáte päť zápasov. V základnej skupine zdolali Japoncov aj Kostaričanov a remizovali s Tunisanmi. Do vyraďovacej fázy postúpili z prvého miesta, v osemfinále vyradili po penaltovom rozstrele Moldavčanov a až v piatom dueli podľahli hráčom Brazílie.


Mourinho opäť odpovedal na kritiku. Citoval filozofa

MANCHESTER. Portugalský futbalový tréner Jose Mourinho použil v piatok citáty slávneho nemeckého filozofa, aby pripomenul, že je stále "pán jedinečný." Tréner Manchesteru United sa po dvoch prehrách v Premier League za sebou, ktoré navyše prišli po zlých výsledkoch v príprave, dostal pod paľbu kritiky. Médiá mu pripomínajú, že v lete sa tím vôbec neposilnil. "Som tréner jedného z najslávnejších klubov na svete a zároveň som jedným z najlepších trénerov na svete," odpovedal Mourinho podľa agentúry AP na otázku, či sa bude cítiť ako veľký tréner aj keď s Manchesterom nezíska v tejto sezóne žiadnu trofej. Kontroverzný tréner si potom pomohol citátom nemeckého filozofa Georga Wilhelma Friedricha Hegela. "Čítali ste niekedy myšlienky filozofov?" spýtal sa zástupcov médií a pokračoval: "Napríklad Hegela? Povedal, že pravda ja celok. Pravdu nájdeš vždy v celku," povedal Mourinho, čím mieril na všetky svoje úspechy, ktoré dosiahol. Dvakrát vyhral Ligu majstrov, s FC Porto a Interom Miláno a získal osem ligových titulov v Portugalsku, Anglicku, Taliansku a Španielsku. Muž, ktorý sám seba označil za "special one", teda "pán výnimočný" prišiel do Anglicka prvýkrát v roku 2004, keď sa stal trénerom Chelsea. Potom viedol Inter Miláno, Real Madrid a v roku 2015 sa do londýnskeho klubu vrátil. United vedie od roku 2016 a v minulej sezóne ho doviedol na druhé miesto v Premier League, na mestského rivala City však stratil jeho tím 19 bodov. "Spýtali by ste sa rovnakú otázku aj trénera, ktorý skončil na treťom mieste v Premier League? Alebo štvrtom a piatom mieste?" dodal Mourinho. Manchester prehral v Brightone 2:3 a v poslednom zápase podľahol doma Tottenhamu 0:3. Pre Mourinha to bola najkrutejšia domáca prehra v jeho trénerskej kariére. Cez víkend sa United predstavia na pôde Burnley.


V leopoldovskej väznici padol v stredu náhodný výstrel

Príslušníka väzenskej stráže zasiahla strela do nohy.

BRATISLAVA. V Ústave na výkon trestu odňatia slobody a Ústave na výkon väzby v Leopoldove v stredu padol počas cvičných strelieb náhodný výstrel a pri incidente utrpel ľahšie poranenia jeden z príslušníkov Zboru väzenskej a justičnej stráže (ZVJS). "Generálne riaditeľstvo ZVJS potvrdzuje, že v ústave Leopoldov došlo v dopoludňajších hodinách dňa 4. septembra k náhodnému výstrelu zo služobnej zbrane príslušníka zboru počas výcviku strelieb na strelnici v Leopoldove, pričom strela zasiahla iného príslušníka. Zranený príslušník utrpel priestrel dolnej končatiny. V súčasnosti je v stabilizovanom stave a nachádza sa v starostlivosti ústavného zdravotníckeho zariadenia," uviedla pre TASR riaditeľka odboru komunikácie ZVJS Katarína Nováková. Na incident vo štvrtok upozornil Denník N. Podľa Novákovej prípad vyšetruje vyšetrovateľ Úradu inšpekčnej služby, odboru inšpekčnej služby západ. "ZVJS poskytuje pri vyšetrovaní tejto udalosti maximálnu súčinnosť. Vzhľadom na prebiehajúce vyšetrovanie nie je ZVJS oprávnený sa k prípadu podrobnejšie vyjadrovať," dodala ďalej Nováková.


Veterinári majú od januára operovať zvieratá bez anestézie, tvrdí Simon

Podľa Simona sú nútení, aby dovážali lieky zo zahraničia.

BRATISLAVA. Operácie psov a mačiek majú robiť od januára podľa nezaradeného poslanca Zsolta Simona bez anestézie. Spôsobí to novela zákona o liekoch, ktorú vládna koalícia zmenila na októbrovej schôdzi. Tá vypustila možnosť, aby sa veterinári legálne mohli dostať k humánnym liekom. Ako povedal Simon, veterinári budú musieť operovať bez umŕtvenia, čo je týranie zvierat a v tom prípade ide o trestný čin. Zdôraznil, že veterinári si nekúpia lieky ani od distribútora, ani lekára, jedine od držiteľa rozhodnutia o registrácii lieku. Ten však nemusí mať sklad na území Slovenska. Simon upozornil, že humánne lieky sa využívajú pri liečení psov, mačiek, ale aj dobytka. „Je to ten istý liek, ako sa používa pri ľuďoch. Majú veterinári týrať zvieratá? Doteraz bolo tolerované, že mohli na veterinárny predpis v lekárni vybrať lieky. Bolo to zakázané, ale tolerované. Nehrozil za to trest. Po novom však bude,“ zdôraznil Simon. Veterinári sú podľa Simona nútení, aby dovážali lieky zo zahraničia. Nejde však len o lieky na uspávanie, ale aj napríklad očnú masť, ktorá je pre psa a mačku rovnaká ako pre človeka. „Ide aj o antibiotiká, roztoky na čistenie rán,“ upozornil Simon, ktorý kvituje snahu vlády na zamedzenie reexportu liekov, ale vytvorila tým obrovský problém pre chovateľov zvierat. „Vyzývam vládu, aby v skrátenej lehote predložila zmenu zákona a aby napravila svoju chybu,“ dodal. Novela zákona o liekoch sa týka liekov, ktoré sú uhrádzané na základe verejného zdravotného poistenia. Zodpovednosť za dostupnosť daného lieku sa podľa novely presúva na držiteľa registrácie kategorizovaného lieku. Ten má zákonnú právomoc usmerňovať distribučnú cestu lieku až po jeho výdaj v lekárni. Novela nadobudne účinnosť od 1. januára budúceho roka.


Inzultoval rozhodcu. Brankár Slovana dostal od KHL päťzápasový trest

RIGA. Vedenie Kontinentálnej hokejovej ligy (KHL) suspendovalo brankára Slovana Bratislava Jakuba Štěpánka na päť zápasov za inzultáciu rozhodcu. Incident sa stal v 43. minúte pondelkového stretnutia na ľade Dinama Riga (0:5), keď 32-ročný Štěpánek v hneve odpálil priamo do rozhodcu zlomenú hokejku. Čech okamžite inkasoval trest do konca zápasu. Keďže slovanisti majú pred sebou už len dva duely v prebiehajúcej sezóne, trest sa mu prenesie do tej nasledujúcej. Informoval o tom portál khl.ru.


Fourcade ovládol aj šprint, do stíhacích pretekov sa kvalifikoval len jeden Slovák

Z našich biatlonistov v šprinte nebodoval ani jeden.

ÖSTERSUND. Francúz Martin Fourcade zvládol najlepšie šprint prvého kola Svetového pohára biatlonistov. 1. Martin Fourcade (Fr.) - 23:31,9 (0 tr. okr.) 2. Fredrik Lindström (Švéd.) +41,5 (0) 3. Arnd Peiffer +43,6 (0) 4. Benedikt Doll (obaja Nem.) +44,1 (1) 5. Julian Eberhard (Rak.) +46,0 (2) 6. Dominik Windisch (Tal.) +50,6 (0) 7. Anton Babikov (Rus.) +55,6 (0) 8. Simon Desthieux (Fr.) +56,0 (0) 9. Dmytro Pidručnyj (Ukr.) +56,5 (0) 10. Simon Fourcade (Fr.) +57,3 (1) a Maxim Cvetkov (Rus.) +57,3 (0) ... 44. Tomáš Hasilla +2:05,3 (1) 73. Michal Šima +2:49,8 (1) 92. Matej Kazár +3:38,6 (5) 97. Martin Otčenáš (všetci SR) +4:13,4 (6) Švédsky Östersund mu doprial už tretie víťazstvo v sezóne, po singl mixe štafiet a vytrvalostných pretekoch. Obhajca veľkého aj príslušného malého glóbusu Martin Fourcade si pripísal 49. triumf v podujatí zarátanom do Svetového pohára. Držiteľ dvoch zlatých medailí zo ZOH 2014 v ruskom Soči (tieto výsledky sa mu nezohľadňujú do oficiálnych štatistík zo Svetového pohára, pozn.) sa usiluje o šiesty celkový triumf v seriáli za sebou aj o rovnaký počet malých glóbusov bez prerušenia v rýchlostných pretekoch. Rodák z Perpignanu potvrdil, že mu prostredie v Östersunde mimoriadne vyhovuje - získal v ňom už dvanásť individuálnych prvenstiev. "Oproti štvrtkovým vytvalostným pretekom na 20 km dnes boli úplne odlišné podmienky. Na trati to bolo náročnejšie. Bojoval som sám so sebou, ale vyhral som," skonštatoval Martin Fourcade podľa portálu biathlonworld.com. Na 10-kilometrovej trati s bezchybnou streľbou zanechal za sebou druhého Švéda Fredrika Lindströma o 41,5 sekundy a tretieho Nemca Arnda Peiffera o 43,6. "Na štadióne som mal rodinu a kamarátov, veľmi mi pomohli. Celý náš tím mal skvelý štart. Nebol som najrýchlejší, ale sústredil som sa predovšetkým na to, aby som sklopil všetky terče," povedal Lindström.  Zo slovenskej štvorice bol najlepší Tomáš Hasilla, ktorý sa kvalifikoval ako jediný do nedeľných stíhacích pretekov. Celkovo štartovalo 105 biatlonistov. Poradie vo Svetovom pohári (po 2 z 26 plánovaných pretekov): 1. Martin Fourcade (Fr.) 120 bodov, 2. Fredrik Lindström (Švéd.) 86, 3. Ole Einar Björndalen (Nór.) 69, 4. Johannes Thingnes Bö (Nór.) 65, 5. Julian Eberhard (Rak.) 63, 6. Andrejs Rastorgujevs (Lot.) 61, 7. Simon Fourcade (Fr.) 59, 8. Arnd Peiffer (Nem.) a Lars Helge Birkeland (Nór.) po 57, 10. Benedikt Doll (Nem.) a Lowell Bailye (USA) po 54, ... 42. Tomáš Hasilla 14, 44. Martin Otčenáš 12, 51. Matej Kazár (všetci SR) 5  Poradie v hodnotení rýchlostných pretekov (po 1 z 9 plánovaných pretekov): 1. Martin Fourcade (Fr.) 60 bodov, 2. Fredrik Lindström (Švéd.) 54, 3. Arnd Peiffer (Nem.) 48, 4. Benedikt Doll (Nem.) 43, 5. Julian Eberhard (Rak.) 40, 6. Dominik Windisch (Tal.) 38, 7. Anton Babikov (Rus.) 36, 8. Simon Desthieux (Fr.) 34, 9. Dmitro Pidručnij (Ukr.) 32, 10. Simon Fourcade (Fr.) a Maxim Cvetkov (Rus.) po 31


Španielski policajti našli marihuanovú farmu pomocou televízneho prenosu z Vuelty

Plantáže sa nachádzali na streche jedného z domov.

BRATISLAVA. Španielski policajti sú evidentne veľkými fanúšikmi cyklistiky. Ukázalo sa to počas ôsmej etapy legendárnych španielskych cyklistických pretekov Vuelta, krátko po ktorej uskutočnila španielska polícia raziu na malej marihuanovej farme v mestečku Igualada, vzdialenom 65 kilometrov na západ od Barcelony. Dve menšie plantáže s viac ako 40 rastlinami marihuany objavili policajti na televíznych záberoch z vtáčej perspektívy počas priameho prenosu zo sobotňajšej etapy. Nachádzali sa na streche jedného z domov pozdĺž trasy pretekov v Igualade, kde sobotňajšia etapa končila. Španielska polícia zatiaľ v súvislosti s týmto nálezom nikoho nezatkla, marihuanu však zabavila.


Prestrelka v Kašmíre si vyžiadala šesť mŕtvych

ŠRÍNAGAR. Štyria militanti a dvaja indickí vojaci zahynuli počas prestrelky v Indiou kontrolovanej časti rozdeleného himalájskeho regiónu Kašmír. Informovala o tom v nedeľu indická polícia. Divoká prestrelka vypukla v noci na nedeľu po tom, čo policajti a vojaci obkľúčili dedinu Frisal po oznámení, že v jednom z domov sa ukrývajú militanti. Okrem mŕtvych si boje vyžiadali aj troch zranených indických vojakov. V čase prestrelky vypukli zrážky medzi bezpečnostnými silami a obyvateľmi susedných dedín, ktorí sa rozhodli pochodovať na Frisal v rámci prejavu solidarity s militantmi. Príslušníci bezpečnostných síl použili proti ľuďom, ktorí hádzali na nich kamene, slzotvorný plyn. Kašmír je rozdelený medzi Indiu a Pakistan, obe krajiny si však robia nárok na celý región. V indickej časti - nazývanej Džammú a Kašmír a takisto prevažne moslimskej, ako je aj časť pakistanská - pôsobí viacero militantných skupín. Tie bojujú buď za nezávislosť, alebo za pripojenie k Pakistanu. Jadrové mocnosti India a Pakistan viedli o Kašmír už dve vojny, odkedy v roku 1947 získali nezávislosť od Británie. V konflikte v indickej časti Kašmíru, kde povstalci začali bojovať proti indickým silám v roku 1989, zahynulo už takmer 70-tisíc ľudí, prevažne civilistov.


LeBron si po prvý raz od roku 2006 nezahrá v play off, Lakers stratili šancu na postup

NEW YORK. LeBron James si prvýkrát od roku 2006 nezahrá vo vyraďovacej časti basketbalovej NBA, definitívne o tom rozhodla domáca prehra Los Angeles Lakers s Brooklynom Nets 106:111. Uplynulých osem rokov sa pritom vždy predstavil vo finále. Jednotka draftu z roku 2003 ukončila svoje pôsobenie po základnej časti iba počas prvých dvoch sezón v Clevelande. Hostia tuho bojujú o play off, aktuálne sú siedmi v tabuľke Východnej konferencie. V ich drese si pripísal double-double za 21 bodov a 13 asistencií bývalý hráč žlto-fialových D'Angelo Russell. Za domácich si JaVale McGee vytvoril osobný rekord 33 bodov. Lakers sa vo vyraďovacej časti nepredstavia šiestykrát za sebou, pričom počas prvých 65 rokov sa v nej neukázali iba päťkrát. "Evidentne to bola ťažká sezóna pre nás všetkých. Toto nie je ten dôvod, prečo som tu podpísal zmluvu. Počas roku sa toho udialo veľa, urobil som veľa chýb. Musíme sa vrátiť do práce a snažiť sa byť lepší," povedala 34-ročný LeBron James. James Harden druhýkrát v sezóne nazbieral 61 bodov, lenže už nie proti najhoršiemu družstvu súťaže New Yorku, ale v súboji o nasadenie do play off bojujúcim San Antoniom pri víťazstve 111:105. Pripojil sa k legendám ako Michael Jordan, Kobe Bryant a Wilt Chamberlain, ktorí ako jediní dosiahli viac ako 60 bodov v ročníku viackrát. "Neviem, či sa dá hrať lepšie. Mnohí v tejto hale nič podobné nikdy nevideli. Neviem koľko bodov dal v posledných štyroch minútach, ale boli sme mentálne dole a zrazu začal hrať a zvíťazili sme," žasol tréner Rockets Mike D'Antoni. Miami schytalo debakel od najlepšieho tímu ligy Milwaukee a drží poslednú postupovú priečku vo Východnej konferencii pred Orlandom už iba tesne o pol zápasu. Magic sa doma trápili proti Memphisu, no napokon zvíťazili po predĺžení 123:119. NBA 2018/2019 - základná časť: Najviac bodov: Ross 31 (8 trojok), Fournier 27, Vučevič 25 - Dorsey 29 (5 trojok), Valančiunas 23 (24 doskokov), Justin Holiday 22 Najviac bodov: Love 22, Sexton a Clarkson po 20 - Gallinari 27, Gilgeous-Alexander 16, L. Williams 15 Najviac bodov: Mudiay 21, Knox 19, M. Robinson 16 (10 doskokov) - Jokič 21 (17 doskokov), J. Murray 18, G. Harris 14 Najviac bodov: K. Leoanrd 37, Siakam 25, Danny Green 19 (6 trojok) - George 28 (5 trojok), Schröder 26, Jerami Grant 19 (5 trojok) Najviac bodov: Harden 61 (9 trojok), Paul 18, E. Gordon 12 - Forbes 20, White 18, DeRozan 16 Najviac bodov: Antetokunmpo 27, Middleton 18 (10 asistencií), Ilyasova 13 - Whiteside 14, Olynyk 13, Adebayo a Wade po 12 Najviac bodov: McGee 33, L. James 25, Kuzma 18 - J. Harris 26, Russell 21 (13 asistencií), Dinwiddie 19


STĹPČEK MATÚŠA KRČMÁRIKAKaczynského mašinéria sa opozície báť nemusí, ale ľudí áno

Jaroslaw Kaczynski je teraz na vrchole moci.

Máte väčšinu v parlamente, prezidenta a váš najväčší rival odišiel ďaleko do Bruselu. Síce ho tam môžete trochu otravovať a komplikovať mu život, ale načo? Jaroslaw Kaczynski je teraz na vrchole moci a postupne dostáva pod svoju kontrolu aj ďalšiu kľúčovú zložku štátu – súdnu moc. Nie je pritom ani premiérom, čo je skvelé, lebo sa nemusí báť, že by pre nejaký škandál musel skončiť. Skrátka, vymení jednu bábku za druhú a divadlo pokračuje. Jeho jediným súperom je teraz, a zrejme až do volieb v roku 2019 aj bude, len ulica. Preto je také kľúčové, aby Poliaci ukázali svoj odpor. Pri snahe konzervatívnej vlády zakázať potraty aj v prípade znásilnenia to vyšlo, a teraz sa zdá, že nejaké ústupky prezident urobí aj v tomto prípade. Síce len malé, ale protesty sa zatiaľ nekončia, môžu nasledovať ďalšie. Kaczynského mocenská mašinéria sa opozície báť nemusí, ale ľudí áno. Ani ten najväčší populista si nechce pohnevať ľud.


Autosalón Ženeva: Mitsubishi Eclipse Cross je SUV pre Európanov

Japonská automobilka navrhla auto pre európskych zákazníkov.

Základné informácie o Mitsubishi Eclipse Cross sme priniesli už týždeň pred jeho premiérou na autosalóne v Ženeve. Nové SUV sa veľkostne zaradí medzi ASX a Outlander. Novinka je určená primárne pre európsky trh a snahu osloviť európskeho zákazníka cítiť najmä vo vnútri. Interiér nepôsobí strohým japonským dojmom. Dotykovým displejom a multimediálnym systémom sa Japonci posúvajú vpred. Okrem dotykového ovládania je k dispozícii hlasové ovládanie a aj touchpad na stredovom tuneli. Na touchpad sme si pomerne rýchlo zvykli, len nám chýbala spätná väzba. Pri prechode na ďalšiu položku v ponuke by mohol aspoň zľahka zavibrovať. Šofér sa potom môže viac venovať šoférovaniu a nemusí displej tak často kontrolovať pohľadom. Zvonku už Eclipse Cross svoj japonský pôvod nezaprie. Môže za to najmä dizajnovo výrazná zadná časť s deleným zadným oknom. Eclipse Cross príde najskôr na európsky trh, až neskôr sa začne predávať aj v Japonsku.


Maďarský Jobbik chce dokázať, že Orbánova vláda vymýva mozgy lžami o Sorosovi

Jobbik tvrdí, že ak polícia nenariadi vyšetrovanie Sorosa, tak Orbánova vláda klame.

BUDAPEŠŤ. Maďarská ultrapravicová strana Jobbik podala žalobu na amerického finančníka Georgea Sorosa, aby tak zistila, či skutočne existuje Sorosov migračný plán, na ktorý sa odvoláva vláda premiéra Viktora Orbána. Podľa agentúry MTI o tom vo štvrtok informoval hovorca Jobbiku Ádám Mirkóczki. Ak podľa hovorcu polícia nenariadi vyšetrovanie, tak Orbán bude mať potvrdenie o tom, že jeho vláda "masívne vymýva mozgy a klame". Mirkóczki pripomenul, že žaloba adresovaná šéfovi maďarskej polície Károlyovi Pappovi sa týka prípravy násilného pokusu ohrozenia ústavného poriadku, sprisahania, vlastizrady a vzbury. Hovorca Jobbiku v reakcii na novinársku otázku pripustil, že Soros hovoril o veciach, ktoré cituje Orbánova vláda, avšak dodal, že americký finančník mal súčasne aj protirečivé vyhlásenia, preto na základe nich nemožno konštatovať, že išlo o akýsi plán, ako to prezentuje maďarský kabinet. Hovorca maďarskej vlády Zoltán Kovács 22. septembra povedal, že plán ráta v Európe s prijatím milióna migrantov ročne, pričom integrácia každého migranta by podľa tohto plánu mala byť podporená ročne 15-tisíc eurami. Maďarská vláda iniciovala konzultáciu, v rámci ktorej občanom pošle sedembodový dotazník. Občania majú napríklad odpovedať, či súhlasia, aby v zmysle Sorosovho plánu prijala Európska únia na svoje územie, a teda aj do Maďarska, ročne celkom jeden milión prisťahovalcov. Otázky sa týkajú aj súhlasu s miernejšími trestami pre prisťahovalcov či potlačaním kultúry európskych krajín v záujme zrýchlenia začlenenia prisťahovalcov. Kovács k dotazníku povedal, že kabinet chce touto formou získať mandát na presadzovanie maďarského postoja vo veľmi vážnych diskusiách o ilegálnej migrácii.


Šéfa daňových kriminalistov spájajú s vydieraním

Bezpečnostnú službu ABAS, v ktorej bol Makó konateľom, preverovala polícia v prípade fingovanej lúpeže a prepadu.

BRATISLAVA. Šéfa Kriminálneho úradu Finančnej správy Ľudovíta Makóa v minulosti preverovala polícia pre podozrenia z vyhrážania a vyderania. Uviedol to na svojom webe týždenník Trend, ktorý sa odvoláva na policajný záznam z roku 2013. Dokument obsahuje informácie z vyšetrovania prepadu a fingovanej lúpeže pancierovaného auta, ktoré patrilo bezpečnostnej slulžbe ABAS. Jej konateľom bol v minulosti práve Makó. V prípade lúpeže a prepadu polícia stihala Romana O. Policajný záznam hovorí, že Romana O. mali vydierať dvaja muži. Prišli k nemu domov, preukázali sa služobným preukazom polície a pýtali od neho 100-tisíc eur z prepadu, ktoré má vrátiť. Keď im povedal, že ich dokopy nedá, mali sa mu vyhrážať násilím voči rodine, píše Trend. Keď Roman O. o niekoľko dní volal na číslo, ktoré mu dal jeden z mužov, aby mu oznámil, že stotisíc eur nezohnal, muž s prezývkou Peťo mu povedal, že dlh sa zvýšil na 107-tisíc eur. Policajný spis, na ktorý sa Trend odvoláva, uvádza, že telefónne číslo vraj používal Peter Sloboda, ktorý pracoval práve pre vtedajšieho konateľa ABASu Makóa. Nebol pritom zamestnancom spoločnosti, ale SIS, píše Trend. Podľa policajného záznamu mal vykonávať činnosti ako lustráciu motorových vozidiel, telefónnych čísel a ďalšie služby. Človek s rovnakým menom ako Peter Sloboda v súčasnosti tiež pracuje na KUFS, tvrdí týždenník. Odvoláva sa na zoznam povýšených príslušníkov úradu zverejený na webe. Keď Trend preveroval spomínané telefónne číslo, ozval sa na ňom pracovník bezpečnostnej služby ABAS. Policajný dokument podľa magazínu pochádza z operatívnej činnosti, ktorá v rámci vyšetrovania spravidla predchádza trestnému stíhaniu. Vyšetrovatelia v nej zbierajú dôkazy na základe podnetu alebo z vlastnej iniciatívy. Nemusí vyústiť do obvinenia ani do začatia trestného konania. Makó pri nástupe na čelo Kriminálneho úradu Finančnej správy niekoľko mesiacov fungoval bez potrebnej bezpečnostnej previerky, pričom nie je známe, prečo NBÚ s preverením jeho osoby tak dlho váhal. Informácie podľa Trendu totiž podliehajú utajeniu. Šéf kriminálneho úradu sa pre Trend napriek prísľubom k prípadu nevyjadril. Kriminálny úrad Finančnej správy tento týždeň obvinila podpredsedníčka parlamentu Lucia Nicholsonová (SaS) z toho, že kryl daňové machinácie v spoločnosti Dúha podnikateľa Miroslava Remetu a nepodal pripravené trestné oznámenie polícií. Dúha spolupracuje na výstavbe diaľničného tunela Višňové. Šéf Finančnej správy František Imrecze obvinenia odmietol s tým, že kriminálny úrad Dúhu stále preveruje, zistil rozsiahlejšie machinácie a oznámenie podá až po jeho ukončení. Otvorený list Ficovi o korupcii


Fico sa v Izraeli nelieči, uviedol Blanár zo Smeru

Blanár eurovoľby vyhodnotil ako prehru parlamentnej opozície.

BRATISLAVA. Výsledky eurovolieb a ich dopad na vnútropolitickú situáciu na Slovensku ako aj otázka, kde je predseda Smeru Robert Fico, dominovali sobotňajšej relácii Sobotné dialógy na RTVS. Podpredseda Smeru Juraj Blanár tvrdí, že voľby do Európskeho parlamentu prehrala parlamentná opozícia a Smer je najsilnejšou stranou spomedzi tých parlamentných. Pýtal sa, či bolo spojenie víťaznej koalície Progresívne Slovensko a Spolu účelové alebo hodnotové. Blanár nepovedal, kde sa predseda Fico, ktorého niektoré smerácke organizácie vyzývajú na odchod, nachádza. Tvrdí však, že medializované informácie o jeho liečení v Izraeli sa nezakladajú na pravde. „Je na dlhodobo plánovej súkromnej veci,“ povedal. Podpredseda Smeru tvrdí, že hoci ich strana nevyhrala, skončili druhí – čo je podľa neho po roku trvajúcej masívnej antikampani obdivuhodné. Podľa Blanára prehrali opozičné parlamentné strany. „Opozičné strany dostali červenú kartu,“ povedal. Pokiaľ ide o výzvy na odchod Fica a exministra vnútra Roberta Kaliňáka zo strany, tvrdí, že určite nejaká diskusia bude. Najskôr si však musia naštudovať výsledky eurovolieb. Výzvu na odchod Fica a Kaliňáka vníma očami toho, že majú zhruba 15-tisíc členov a z asi 70 organizácií a ozvala sa jedna. Tá svoj názor vyjadrila prostredníctvom bývalej europoslankyne Moniky Smolkovej. Tá sa tento rok na kandidátku do eurovolieb nedostala. Podľa Jozefa Rajtára z SaS prehrala „korupčná koalícia“. Pripomenul, že SNS a Most-Híd nepokorili ani potrebnú päťpercentnú hranicu a do EP sa teda ani nedostali. Rajtár pripustil, že urobili v kampani chyby, a to hlavne komunikačné. Mali jasnejšie prezentovať program a vyhnúť sa niektorým výrokom. Koalícii PS/Spolu sa podľa neho darilo, lebo ešte nemá „politické šrámy“. Predseda Spolu Miroslav Beblavý tvrdí, že si uvedomujú, že o úspech vo voľbách do NR SR budú musieť zabojovať a vie, že to bude tvrdý boj. To, čo ich katapultovalo na prvé mieste, je myšlienka spájania sa a spolupráce. Za dlhodobý problém slovenskej politiky považuje, že strany sú príliš naviazané na predsedu, respektíve len úzky okruh ľudí a nevedia predsedu a ľudí obmeniť po tom, čo sa stanú neprínosnými. „Mám pocit, že strana radšej odíde s predsedom do zabudnutia, akoby sa zmenila,“ povedal. Politici diskutovali aj o kauzách. Jurajovi Blanárovi sa nepáčilo, že sa nerešpektuje prezumpcia neviny a hovorí sa vo všeobecnosti a účelovo. Diskutujúci mu pripomenuli kauzy spojené s právoplatne odsúdeným Ladislavom Bašternákom. Blanár tvrdí, že je rád, že polícia vyšetrila porušenie zákona zo strany Bašternáka. Na to Rajtár zareagoval, že neišlo o žiadne porušenie zákona, ale o „organizovaný zločin“. „Nechcem vám radiť, pán Blanár, ale cesta nie je bagatelizovať tieto problémy. Celé Slovensko o nich vie,“ povedal zase pri téme káuz Beblavý. Pokiaľ ide o dianie v Smere, podľa Rajtára naň „dopadla ťarcha korupcie“. Mnohí, napríklad regionálni politici po prehratých komunálnych a VUCkárskych voľbách, prišli o "korytá" a to ich teraz podľa Rajtára bolí. Beblavý upozornil na to, že to, čo sa teraz v Smere deje, nie je podľa neho súboj dobra so zlom, ale súboj jednej mocenskej skupiny s druhou. „Je to súboj o korytá, hra o tróny. Ak by to nebola najsilnejšia koaličná strana, nemuselo by nás to ani zaujímať,“ povedal s tým, že premiér Peter Pellegrini je iba „bledomodrá verzia Fica,“ čo vedia tí, ktorí s ním majú skúsenosť. Beblavý s Rajtárom sa zhodli na tom, že na Slovensku existuje príležitosť „pre silnú vládu“. Obaja sľúbili, že ich politické subjekty budú vedieť po voľbách spolupracovať. Nechcú sa hádať na otázkach, ktoré rozdeľujú konzervatívcov a liberálov, chcú vyriešiť napríklad kolabujúce zdravotníctvo, školstvo, súdnictvo či dať do poriadku políciu. Spoluprácu si vedia predstaviť aj s avizovanou stranou prezidenta Andreja Kisku aj s KDH, situácia však bude jasnejšia na jeseň. Blanár tvrdí, že takáto koalícia by zrušila všetky ich sociálne opatrenia. To Beblavý poprel a povedal, že po vláde Smeru tu bude treba sociálny štát vybudovať.


Vlhová bude v kombinácii štartovať s jedenástkou: Neriešim, či som favoritka alebo nie

S jednotkou pôjde na trať Lindsey Vonnová.

AARE. Číslo 11 bude mať slovenská reprezentantka Petra Vlhová na štarte alpskej kombinácie, ktorá bude jej prvým súťažným vystúpením na majstrovstvách sveta v zjazdovom lyžovaní vo švédskom Aare. Dovedna 35 pretekárok v piatok absolvuje tradičnú kombináciu zjazdu a slalomového kola, chýbať bude najväčšia favoritka Mikaela Shiffrinová. Suverénna líderka Svetového pohára sa po zisku zlata v super G sústredí už len na obrovský slalom a slalom. Na štarte nebude ani úradujúca olympijská víťazka Michelle Gisinová, ktorá je zranená a do Švédska ani necestovala. S jednotkou pôjde na trať americká legenda Lindsey Vonnová, vopred však avizovala, že absolvuje len zjazdovú časť kombinácie v rámci tréningu na nedeľňajší zjazd. Pätnástku bude mať obhajkyňa zlatej medaily zo St. Moritzu 2017 Švajčiarka Wendy Holdenerová, Češka Ester Ledecká pôjde s tridsiatkou. ,,Prvýkrát som stála na dlhých lyžiach od minulého leta. Dávala som si pozor, ale nebála som sa. Užívala som si tréningy, mám z nich dobrý pocit," uviedla Petra Vlhová po meraných tréningoch zjazdu v Aare. ,,Najväčšie problémy mi robila dĺžka lyží. Úplne inak sa točí na týchto lyžiach, oblúk je iný ako v slalome, je dlhý. Všeobecne to nie je ťažký zjazd, ale sú tam miesta, kde si treba dať pozor," doplnila svoje poznatky z tréningu najrýchlejšej disciplíny. Dvadsaťtriročná Liptáčka nepodcenila ani slalomovú prípravu na kombináciu. ,,Slalom som trénovala po každom tréningu zjazdu, aby som sa rýchlejšia adaptovala na rýchlu zmenu v kombinačných pretekoch," podotkla zverenkyňa Livia Magoniho. Na otázku, či sa považuje za jednu z favoritiek, odpovedala: ,,Ide o to, aby mi vyšiel zjazd a potom aj slalomová jazda. Neriešim reči, či som favoritka alebo nie. Skoncentrujem sa čo najlepšie a potom sa uvidí, čo z toho bude." Zjazdárska časť ženskej kombinácie v Aare má v piatok začiatok o 11.00 h. Slalomové kolo, po ktorom sa budú rozdeľovať medaily, príde na rad o 16.15 h.


Darovaný klavír ho dostal z osady na koncertné pódium

Nie každé nadané dieťa má príležitosť na to, aby mohlo rozvíjať svoj talent. Pomôcť deťom zo sociálne slabých rodín sa dá rôzne.

„Divé maky rastú inak, sú špecifické, zaujímavé ale i krehké, no ľahko upútajú pozornosť ostatných. To sú presne naše deti,“ hovorí správkyňa organizácie Divé maky, Mária Potočárová Rybaričová o deťoch zo sociálne slabých rodín, ktoré podporujú. Jedným z Divých makov je aj Stanko Harvan. Rád hrá na klavíri a chcel by sa tým živiť. Pochádza však z chudobnej rodiny, ktorá ho nedokáže plne podporiť v jeho talente. Žije spoločne s ďalšími siedmimi súrodencami v malej chalupe na okraji osady v Heľpe. Na klavíri sa učil hrať z počiatku sám. Po čase začal navštevovať základnú umeleckú školu, kde sa jeho talent naplno prejavil. „Keďže doma nemal klavír, chodil cvičiť do školy každý deň. Vďaka darcom sa nám však podarilo vyzbierať dostatok peňazí pre kúpu klavíra,“ spomína Rybaričová. Dnes Stanko navštevuje 2. ročník konzervatória. „Je to nadaný žiak s neobvyklou chuťou pracovať na sebe a veľkou láskou k vážnej hudbe,“ hovorí riaditeľ základnej umeleckej školy v Heľpe. Na Stankovi je neobyčajné to, že sa rozhodol vyjsť z radu a venovať sa inému hudobnému žánru, ako väčšina Rómov. Najviac ho zaujímajú klasickí skladatelia a ich skladby. Jeho nadanie pre klavír si môžete na vlastné oči vidieť na každoročnom festivale Cigánsky Bašavel, ktorý sa tento rok bude konať 19. augusta na nábreží Eurovea v Bratislave. Stanko nie je jediný Divý mak. Organizácia sa momentálne stará o približne 40 rómskych talentov, ktoré sú rovnako nadané v rôznych oblastiach. „Podporujeme talenty hudobné, divadelné, tanečné, športové ale i študijné,“ vysvetľuje Rybaričová. Navštevujú stredné a vysoké školy, avšak ich rodiny nedokážu plne pokrývať všetky výdaje spojené so štúdiom. Preto Divé maky vytvorili štipendijný program, z ktorého financujú rôzne výdavky spojené s ich štúdiom, napr. platby za internát, dopravu a školské pomôcky. Okrem toho sa z neho čerpajú peniaze na pravidelné stretnutia s cieľom rozvíjania rómskych detí v spoločenských oblastiach. Jedným z takých podujatí sú Mladí rómski lídri. V tomto programe organizácia usmerňuje svoje rómske deti v tom, aby dokázali pomôcť aj svojim kamarátom a iným rómskym deťom. „V podstate tým zisťujeme, aká nálada vládne v školách, a tiež či sú rómske deti dostatočne informované o možnostiach štúdia,“ dodáva Rybaričová. Členovia Mladých rómskych lídrov sa snažia spoločenskú situáciu zmeniť. Nielenže chcú motivovať rómske deti po celom Slovensku v štúdiu, ale komunikujú aj so samosprávami a inštitúciami zaoberajúcimi sa rómskou problematikou. V podobných projektoch chcú Divé maky pokračovať a zlepšovať vďaka tomu súčasnú situáciu Rómov na Slovensku. Vďaka portálu Dobrá krajina ich môžete podporiť aj vy. Deň detí patrí k jedným z najradostnejších dní roka. Tieto deti budú najšťastnejšie práve vtedy, keď budú môcť pokračovať v tom, čo ich baví a napĺňa. Pomôcť im môžete finančne a to prostredníctvom kliknutia na odkaz s heslom „Podporím“. Denník SME sa v spolupráci s portálom Dobrá Krajina rozhodol vytvoriť priestor pre priblíženie príbehov ľudí a komunít, ktoré potrebujú našu pomoc. V každom z článkov našej rubriky SME za dobrú krajinu môžete priamo podporiť konkrétny projekt a aj takto sa stať aktívnou súčasťou budovania dobrej krajiny.


Lídri EÚ sa dohodli na dvoch termínoch odkladu brexitu (minúta po minúte)

23:44 Minútu po minúte sme ukončili. Dianie okolo brexitu budeme sledovať aj v ďalších dňoch. 23:23 Predseda Európskej rady Donald Tusk napísal, že lídri 27 členských štátov EÚ sa na uznesení zhodli jednomyseľne. Teraz sa stretne s premiérkou Mayovou. Tusk okrem iného oznámil, že pokračujú aj prípravy na brexit bez dohody. 23:02 "Mayová dostala ďalší čas, aby sa pokúsila presadiť dohodu. Ak sa jej to nepodarí, má dva týždne na to, aby predstavila ďalší postup. V zásade toto rozhodnutie znamená, že možnosť odchodu bez dohody je preč zo stola a otvára cestu k mäkšiemu brexitu," píše na twitteri editorka Mirroru Pippa Crerarová. 22:51 Nižšie uvedené znenie záverečného uznesenia potvrdila aj BBC. 22:30 Podľa editora portálu Buzzfeed sa lídri členských krajín dohodli na tom, že ak britský parlament na budúci týždeň prijme dohodu, Únia schváli odklad brexitu na 22. mája. Ak dohoda budúci týždeň v parlamente neprejde, EÚ bude súhlasiť s odkladom na 12. apríla, pričom Británia musí pred týmto dátumom predstaviť ďalší plánovaný postup. 22:18 Dnešný summit sa zrejme tak skoro neskončí. Situáciu sa snažia brať s humorom niektorí novinári, ktorí prinášajú správy priamo z Bruselu. 21:52 Zaujímavé je, že debata o budúcnosti Británie pokračuje bez Británie. O termíne odkladu brexitu totiž rokujú lídri bez prítomnosti Theresy Mayovej. Mayová síce bola na spoločnej večeri, ďalšie diskusie sú ale bez nej. 21:24 Juncker a Tusk mali pôvodne vystúpiť na tlačovej konferencii už o 19:00. Viac ako dve hodiny po tomto termíne stále nie je jasný záver rokovaní.  Lídri aktuálne prerušili svoje debaty a rozišli sa na večeru, po ktorej budú v diskusiách pokračovať. Problémom naďalej zostáva termín, na kedy by mali brexit odložiť. Časť politikov presadzuje termín skorší ako 30. jún, ktorý navrhuje Theresa Mayová. Ďalšia časť chce termín výrazne neskorší. 21:13 Poľský premiér Mateusz Morawiecki sa vyslovil za to, aby Únia povolila Veľkej Británii odklad brexitu o niekoľko mesiacov a aby si nestanovovala dodatočné podmienky a vlastné termíny. Ako Morawiecki povedal novinárom, stretol sa vo štvrtok s Mayovou a utvrdil sa v tom, že situácia v britskom parlamente je "nesmierne zložitá". V Británii žijú a pracujú státisíce Poliakov a Varšava dlhodobo tvrdí, že chce, aby táto krajina aj po brexite zostala čo najsilnejšie prepojená s EÚ. 20:38 Rakúsky prezident Alexander Van der Bellen považuje prípadný odklad brexitu na 30. júna za veľmi nešťastný nápad, pričom relevantnými možnosťami ďalšieho vývoja sú teraz podľa neho len tvrdý brexit alebo zotrvanie Británie v EÚ, píše TASR. Vyhlásil to vo štvrtok počas stretnutia so slovenským prezidentom Andrejom Kiskom v obci Weiden am See pri Neziderskom jazere. "Akékoľvek odsúvanie, ktoré sa plánuje rozhodnutím Európskej rady k 30. júnu, považujem za veľmi nešťastné z toho dôvodu, že koncom mája nás čakajú voľby do Európskeho parlamentu a ja si neviem predstaviť, že by sa na nich jedna z členských krajín nezúčastnila. To z právneho a politického hľadiska považujem za nešťastné," vyhlásil rakúsky prezident. Van der Bellen v tejto súvislosti ďalej povedal, že vzhľadom na situáciu, keď britskí poslanci už dvakrát odmietli dohodu o brexite, ktorú Británia uzavrela s EÚ, by bolo správne nastoliť Londýnu dve možnosti, a to "odchod bez dohody, alebo zachovanie statusu quo". O výbere jednej z týchto dvoch možností by podľa neho mohli rozhodnúť britskí občania v referende. 20:34 Európski lídri podľa Politica v týchto chvíľach diskusujú o zmenenom návrhu vyhlásenia, ktorý vypúšťa ako termín britského odchodu 22. máj. Namiesto toho by Británia odišla 7. mája, ale do 11. apríla sa môže vyjadriť, že zorganizuje svoju časť volieb do Európskeho parlamentu a odchod sa posunie o výrazne dlhšie obdobie. 20:12 Denis Staunton z Irish Times na twitteri píše, že rokovania by sa mohli natiahnuť ešte na niekoľko hodín. Stále sa rozoberá, ktorý termín Únia odobrí na posunutie britského odchodu a či súhlas podmienia schválením "rozvodovej" dohody. 20:05 Aj kandidát frakcie ľudovcov na budúceho predsedu Európskej komisie Manfred Weber kritizuje Mayovú za to, ako sa v stredu prihovorila svojim poslancom. „Ak by sme mali väčšinu v parlamente, všetko by bolo v poriadku, ale nie je veľmi pravdepodobné, že by sa v najbližších týždňoch v parlamente niečo zmenilo,“ povedal pre CNN. „Presne preto máme pred sebou toľko neistoty. Ani vývoj z poslednej noci nebol veľmi sľubný. Ak útočíte na vlastný parlament, neposúvate sa bližšie k výsledku,“ vyhlásil. 20:00 BBC píše, že medzi britskými poslancami je pochmúrna nálada. „Uvedomujú si, že budúci týždeň budú musieť urobiť zásadné rozhodnutie – či zmenia zákon, aby sa brexit neodohral, alebo prijmú realitu odchodu bez dohody,“ píše korešpondent BBC Chris Mason. Podľa neho sa premiérke nepodarilo stredajším vyhlásením presvedčiť potrebné desiatky poslancov, aby dohodu podporili. Navyše, zástancovia tvrdého brexitu cítia, že po tom, ako Mayová odmietla dlhší posun termínu odchodu, majú na dosah svoj cieľ – ten najtvrdší možný odchod. Postoj nateraz nemenia ani severoírski unionisti, ktorí podporujú menšinovú vládu konzervatívcov. 19:55 Európski lídri podľa novinárov prepisujú návrh záverečného uznesenia, ktoré predniesol Donald Tusk. Podľa írskej verejnoprávnej RTE z návrhu vypadol termín britského odchodu 22. máj a hľadá sa „iné riešenie“. Medzi novinármi sa už špekuluje, že tento večer bude dlhší, ako sa očakávalo. Lídri vraj zvažujú, že by sa ako termín určil 7. máj bez ohľadu na to, či britský parlament dohodu schváli alebo nie. 19:32 Britská vláda už aktivovala armádnu veliacu skupinu, ktorá má vláde pomôcť v prípade odchodu bez dohody, píše na twitteri redaktorka Sky Deborah Haynes. Skupina bude riadiť 3500 vojakov, ktorí budú v pohotovosti. 19:27 Za zatvorenými dverami pokračuje rokovanie, aj keď v tomto čase sa už mali konať tlačové konferencia. Sporným bodom je najmä nový termín britského odchodu, ktorý predseda Európskej rady Donald Tusk v návrhu konečného vyhlásenia stanovil na 22. mája. 19:17 Alberto Nadeli z Buzzfeedu cituje svoj zdroj z rokovania európskych lídrov, podľa ktorých sa Mayová snažila vyhnúť jasným odpovediam na položené otázky. Nevedela odpovedať ani na to, čo sa stane, ak poslanci jej dohodu znovu odmietnu. „To znie ako typické zasadnutie kabinetu, som rád, že je taká konzistentná,“ okomentoval to pre ITV jeden z ministrov britskej vlády. 19:14 Labouristický poslanec Lloyd Russel Moyle sa na twitteri posťažoval, že sa ho niekto pokúsil napadnúť. Spája to s vyjadreniami premiérky Mayovej v parlamente, kde z chaosu okolo brexitu obvinila poslancov. „Pokúsil sa ma napadnúť, zobral mi okuliare a ohol ich. Chvíľu som mal pocit, že ma udrie,“ píše poslanec. „Traja muži ho museli odo mňa odtiahnuť. Toto nie je normálne, zastupujem svojich voličov, ale Theresa Mayová vo svojom prejave zburcovala strach a rozdelenie v spoločnosti.“ Pripomenul, že voliči v jeho juhoanglickom Kemptowne sú väčšinou zástancovia zotrvania Británie v Európskej únii. 19:10 Lídri 27 ostávajúcich štátov Únie sa stále striedajú s prejavmi na rokovaní, ktoré je "veľmi konštruktívne", hovorí pre Politico únijný diplomat. Nálada je "pomerne pokojný" a snažia sa "držať hlavnej línie rokovaní". 19:06 Britská libra sa po zvyšujúcej sa šanci na odchod bez dohody prepadá oproti doláru. Padla o dva centy na 1,3011 doláru, čo je najväčší denný prepad za posledný rok. Libra sa tiež prepadlo o 0,6 percenta oproti euru, za jednu libru dostanete 1,15 eura. Podľa analytikov libru zráža nadol riziko, že rokovania nikam nepovedú a krajina opustí Európsku úniu budúci piatok bez dohody. Kurz libry voči euru je stále o dvanásť percent horší, ako tomu bolo pred referendom spred troch rokov. 18:57 Prieskumná agentúra Ipsos MORI priniesla výsledky, ktoré nepotešia Theresu Mayovú ani jej hlavného súpera a lídra labouristov Jeremyho Corbyna. Len osemnásť percent Britov verí, že Mayová dosiahne dobrú brexitovú dohodu. Pri Corbynovi je o trochu viac, no stále len 21 percent.  Odpovede na ďalšie otázky nájdete v tomto dokumente. Naznačujú napríklad aj to, že napriek súčasnému chaosu by viac Britov by v ďalších voľbách volilo vládnych konzervatívcov ako labouristov. 18:44 Niekedy po 19. hodine by mali na tlačovej konferencii vystúpiť predseda Európskej rady Donald Tusk a šéf Európskej komisie Jean-Claude Juncker. Po nich by mala pred novinármi prehovoriť aj britská premiérka Mayová. "Mayová stále plánuje stihnúť po tlačovej konferencii aj spoločnú večeru s ostatnými lídrami. Nakoniec, môže to byť jej posledná," napísal korešpodent Politica Charlie Cooper. 18:38 Návrh vyhlásenia na twitteri komentuje editorka BBC pre Európu Katya Adlerová. „Pri rokovaniach o brexite bola až doteraz Európska komisia miernejšia než lídri ako Emmanuel Macron. Teraz keď sa zvyšuje šanca na brexit bez dohody, Komisia je zrazu tvrdšia – obáva sa o európske právo (napríklad o legitimitu Európskeho parlamentu), kým lídri sa sústredia na politiku: teda na to, ako sa vyhnúť britského odchodu bez dohody.“ Podľa jej informácií za zatvorenými dverami lídri rokujú aj o možnosti, že by Britom ponúkli dlhší posun odchodu, ak by dohoda neprešla britským parlamentom. 18:30 Mayová hodinu a 45 minút odpovedala na otázky zvyšných lídrov členských štátov. Jej odpovede neboli "vždy kryštáľovo jasné", cituje Politico predstaviteľov, ktorí majú informácie zo zákulisia rokovaní. Zostávajúca dvadsaťsedmička lídrov mala na Mayovú tri základné otázky: Prečo si myslíte, že na tretíkrát už dohodu o dochode presadíte? Čo sa stane, ak parlament dohodu znovu odmietne? Prečo ste si vybrali 30. jún ako posunutý termín britského odchodu? 17:54 Rokovania Mayovej s lídrami členských štátov sa skončilo po dvoch hodinách. Teraz sa budú dohadovať len zostávajúci členovia Únie. 17:52 Politico sa dostalo k návrhu záverečného uznesenia, ktoré politikom poskytol predseda Európskej rady Donald Tusk. Nie je tam nič neočakávané. Únia podľa neho súhlasí s posunom brexitu, no nie do konca júna, ale len do 22. mája. Británia by tak Európsku úniu opustila ešte pred voľbami do Európskeho parlamentu. Ak by Briti chceli dlhší posun, museli by zorganizovať voľby aj oni. Európska rada tiež odobrila nástroj, ktorý pred týždňom dohodola Mayová so Jeanom-Claudom Junckerom. Ten má zabezpečiť jednoduchší odchod z takzvanej severoírskej poistky. Ani toto však pred týždňom poslancom nestačilo na to, aby dohodu podporili, keďže je právne len veľmi ťažko vymáhateľný. A podľa očakávania je v návrhu uznesenia aj podmienka, že posun platí len v prípade, že britskí poslanci budúci týždeň schvália odchodovú dohodu. Ak dohodu neschvália, Británia budúci piatok opustí Európsku úniu bez dohody, ibaže by sa ešte niečo dohodlo na mimoriadnom summite európskych lídrov. 17:35 Predseda Európskeho parlamentu Antonio Tajani povedal, že poslanci by sa ešte mohli stretnúť na „výnimočnom zasadnutí“ po tom poslednom naplánovanom na apríl. Táto možnosť je podľa parlamentných pravidiel prípustná, aj keď už v máji sa konajú nové voľby europoslancov. Na mimoriadnom zasadnutí by Európsky parlament mohol schváliť dohodu o britskom odchode. „Vážne problémy právneho typu“ by však podľa neho mohlo spôsobiť posunutie odchodu za májový termín volieb. O odsune alebo termíne britského odchodu však Európsky parlament nerozhoduje, to je v právomoci Európskej rady. 16:47 Elektronická petícia, ktorá žiada poslancov, aby odvolali brexit, má už viac ako milión podpisov. Líderkú vládnych konzervatívnych poslancov Andreu Leadsomovú, ktorá pred tromi rokmi pred referendom presviedčala voličov, aby hlasovali za odchod, to však nerozrušilo. "Keď bude mať petícia 17,4 milióna podpisov, potom to bude jasný základ na prijatie konkrétnych opatrení," povedala v parlamente. Toľko ľudí pred tromi rokmi hlasovalo za brexit. O petícii a jej záväznosti sme viac písali na začiatku tohto prenosu. 16:32 Keďže práve prebieha rokovanie za zatvorenými dverami, Guardian aspoň zhrnul, čo sme sa dozvedeli z vyjadrení lídrov pri ich príchode do Bruselu. Lídri hovorili o reálnom riziku, že Británia opustí Európsku úniu už budúci piatok bez dohody, to by nastalo v prípade, že britskí poslanci dohodu budúci týždeň odmietnu aj tretíkrát. Zároveň európski lídri odmietli možnosť, že by sa britský odchod posunul aj v prípade, že parlamentom dohoda neprejde. Ak by sa to stalo, pred budúcim piatkom sa ešte zrejme uskutoční ďalší, mimoriadny summit lídrov členských krajín. V posledných dňoch sa špekulovalo, že by Únia mohla Britom ponúknuť aj dlhší odklad odchodu, no dávala by si špeciálne podmienky – účasť na voľbách do Európskeho parlamentu, prípadne nové referendum. Vo štvrtok v Bruseli sa však táto téma pred novinármi nepreberala. Francúzsky prezident Emmanuel Macron namiesto toho vyhlásil, že smerujeme k odchodu bez dohody. Britská premiérka Theresa Mayová odmietla povedať, čo urobí, ak by jej návrh dohody budúci týždeň neprešiel ani na tretí pokus, rovnako odmietla potvrdiť, že jedinou možnosťou by v tom prípade bol odchod bez dohody. Zopakovala však, že brexit sa bude musieť odohrať, čo by naznačovalo, že sa pomaly zmieruje aj s možnosťou odchodu bez dohody. 16:00 Začína sa rokovanie, s fotografiami na twitteri sa pochválil slovenský premiér Peter Pellegrini. 15:36 Pred novinárov sa postavil aj český premiér Andrej Babiš. Rokovania s Mayovou sa čoskoro začnú. 15:26 V Bruseli je aj slovenský premiér Peter Pellegrini. 15:15 Ak britskí poslanci dohodu budúci týždeň neschvália, bude sa ešte pred piatkovým termínom britského odchodu konať další summit lídrov členských štátov, povedal predseda Európskej komisie Jean-Claude Juncker. "Ak dohodu dolná komora neschváli, budeme sa musieť vrátiť," vyhlásil. 15:10 „Všetci chceme dosiahnuť dohodu,“ povedal pri príchode do Bruselu luxemburský premiér Xavier Bettel. Aj on potvrdil, že ak dohoda neprejde parlamentom, Británia bude musieť o týždeň odísť bez dohody. „Európska únia však v tomto prípade nebude za zloducha. Zloduchmi budú ľudia, ktorí povedali voličom, že brexit sa odohrá bez negatívnych následkov,“ vyhlásil podľa webu Politico. 14:53 Robert Peston z ITV sa dostal k poznámkam, ktoré pripravili pre Kwasiho Kwartenga z ministerstva pre brexit. Tie naznačujú, aký by mohol byť ďalší postup britskej vlády, ak by dohoda parlamentom neprešla ani na tretíkrát. Pointou, že sa má vyhnúť odpovedi, že poslanci čelia rozhodnutiu medzi odobrením dohody alebo odchodu bez dohody. Namiesto toho má povedať, že "poslanci sa budú musieť rozhodnúť, ako ďalej postupovať", ak dohodu odmietnu. Naznačuje to, že vo vláde naozaj veria, že ani tretie odmietnutie dohody neznamená automaticky, že Británia o týždeň opustí Úniu nadivoko. Francúzsky prezident Emmanuel Macron to však vidí jednoznačnejšie. "Ak parlament budúci týždeň znovu odmietne dohodu o odchode, smerujeme k odchodu bez dohody," povedal po príchode na summit. 14:46 Najmä britské médiá sa vracajú k stredajšiemu prejavu Mayovej v parlamente, kde premiérka hovorila o súboji ľudí proti poslancom parlamentu. „Som na vašej strane,“ povedala premiérka a vinu za súčasný pat hodila na dolnú komoru. Podľa kritikov tým povzbudzuje nenávisť voči poslancom, viacerí sa už ozvali, že dostali výhražné správy. Parlament tiež poslancov varoval, aby si dali pozor pred rozvášnenými demonštrantmi pred budovou. „Minulý týždeň som dostala okrem iných správu, podľa ktorej by mi mali odseknúť hlavu. Oslovila som premiérku a prosila ju, aby znižovala napätie, pretože to je len v jej moci,“ povedala podľa Guardianu labouristická poslankyňa Laura Sheriffová. Poslancov sa zastal aj predseda parlamentu John Bercow. „Nikto z vás nie zradcom, všetci robíte to najlepšie, čo viete. O tomto by sa nemali viesť žiadne spory,“ odkázal zákonodarcom. 14:35 Nedávne slová obdivu voči Mayovej vo štvrtok zopakoval holandský premiér Mark Rutte. Nedávno premiérku prirovnal k čiernemu rytierovi z filmu Monty Python a svätý grál, ktorý svoj súboj s Artušom nevzdával ani po tom, ako postupne prišiel o všetky končatiny. „Nikdy som nebol z Theresy Mayovej frustrovaný, mám voči nej tú najväčšiu úctu, jej výdrž je výnimočná,“ povedal po príchode na summite. „Je to takmer neľudské, čomu čelí. Bojuju naraz proti toľkým ľuďom, aby Británia budú piatok nezišla z útesu.“ Rozhodnutie je podľa neho na britskom parlamente. „Ak bude parlament súhlasiť s dohodou, ktorá je na stole, Európa chápe, že Británia potrebuje nejaký čas na implementáciu dohody,“ vyhlásil. 14:30 Beth Rigbyová zo Sky News hovorí, že podľa jej zdroja z britskej vlády ani v kabinete neveria tomu, že dohoda budúci týždeň parlamentom prejde. "Mayová sa teda na konci budúceho týždňa bude rozhodovať medzi odchodom bez dohody a dlhším posunutím odchodu. Podľa mojich zdrojov nakoniec vyhovie členom strany a bude súhlasiť s odchodom bez dohody," píše Rigbyová na twitteri. 14:25 O tom, že posun britského odchodu je možný len v prípade, že parlamentom na tretíkrát prejde dohoda o odchode, hovoria po predsedovi Európskej rady Donaldovi Tuskovi aj ďalší európski štátnici.   „Podľa nás je veľmi dôležité, aby dolná komora parlamentu odsúhlasila dohodu, ktorú máme, a potom môžeme hovoriť o posune termínu,“ povedal švédsky premiér Stefan Lofven.  Najväčší záujem na tom, aby Británia neodišla bez dohody, má zrejme Írsko. „Odchod bez dohody bude nakoniec len britským rozhodnutím,“ povedal pred summitom írsky premiér Leo Varadkar.  Pripomína, že 29. marec tohto roka si ako termín odchodu vybrala britská vláda a ona môže jednostranne brexit odvolať. „Nemusia si pýtať povolenie od nikoho, ak by teda došlo k odchodu bez dohody, bude to len britská voľba a britské rozhodnutie,“ poznamenal.  14:10 Na európsky summit už dorazila britská premiérka Theresa Mayová. Cestou novinárom potvrdila, že požiada o posun brexitu do konca júna. „Ako som už včera povedala, tohto posunu mi je osobne veľmi ľúto, ale krátky posun dá parlamentu čas na to, aby spravil konečné rozhodnutie, ktoré zabezpečí naplnenie výsledku referenda,“ povedala novinárom po príchode. Mayovej sa pýtali aj na to, čo spraví, ak parlament budúci týždeň dohodu aj tretíkrát odmietne, no nič konkrétne nepovedala. Nepotvrdila ani to, že odmietnutie dohody automaticky znamená, že Británia budúci piatok Európsku úniu opustí bez dohody. O prípadnom záložnom pláne nič nepovedala. 14:04 Do Bruselu prišiel aj líder opozičných labouristov Jeremy Corbyn, ktorý rokoval so zástupcami Európskej komisie.  Po stretnutí hovoril s novinármi aodmietol vylúčiť možnosť, že by Británia brexit odvolala, no zatiaľ to považuje len za hypotetickú možnosť. Verí, že sa mu predstava labouristov o brexite, teda užšie obchodné vzťahy s kontinentom, ešte podarí presadiť v parlamente.  Táto otázka sa vracia do hry, lebo kým posunutie termínu odchodu musia odobriť všetky členské krajiny Únie, Británia môže o stiahnutí žiadosti o odchode rozhodnúť jednostranne.  13:55 Tim Bale z londýnskej Univerzity kráľovnej Máriehovorí pre al-Džazíru, že Tuskova podmienka, že termín odchodu sa posunie len vtedy, ak britskí poslanci schvália dohodu, pomôže všetkým sústrediť sa na binárnu voľbu – Briti buď odídu o týždeň bez dohody, alebo o niečo neskôr s dohodou.  Na rozdiel od iných odborníkov tvrdí, že ak by britský parlament naozaj chcel zorganizovať referendum o dohode, prípadne o zrušení britského odchodu, nemuselo by to znamenať dlhší posun odchodu.  „Ak by parlament a vláda chceli, určite by sa mohlo referendum konať už o niekoľko týždňov,“ povedal pre al-Džazíru.  Podľa britských zákonov sa na každé referendum schvaľuje osobitný zákon. Otázne je tiež, čo by sa vláda občanov pýtala. Bolo by v hre zotrvanie v Európskej únii, alebo len súčasná dohodu alebo odchod bez nej?  13:42 Na webe britského parlamentu sa zbierajú podpisy pod petíciu, ktorá žiada poslancov, aby odvolali proces podľa článku 50 Lisabonskej zmluvy a tým zrušili celý brexit. Podpisy pribúdajú po stovkách každú minútu, v súčasnosti ich je viac ako 800-tisíc. S podpismi sa na twitteri chvália aj britské celebrity, napríklad herec Hugh Grant. "Podpísal som a zdá sa, že každý príčetný človek v krajine podpisuje tiež," napísal herec. Takéto elektronické petície nie sú pre parlament záväzné, no ak získajú viac ako sto tisíc podpisov, poslanci o nich musia diskutovať, aj keď sa to nedeje v hlavnej rokovacej sále dolnej komory. Poslanci o návrhu nakoniec ani nehlasujú, takže sa nedá očakávať, že by podpisy mali zásadný vplyv na dianie v britskom parlamente. Navyše, množstvo podpisov nehovorí nič ani o náladách verejnosti, keďže v referende pred tromi rokmi za odchod hlasovalo viac ako sedemnásť miliónov občanov. O niečo presnejšie o náladách voličov vypovedá súhrn prieskumov nezávislého webu What UK Thinks (Čo si Británia myslí), podľa ktorého by v súčasnosti už 53 percent voličov hlasovalo za zotrvanie v Európskej únii. BRUSEL. Lídri Európskej únie (EÚ) by v zásade mohli schváliť krátky odklad brexitu, pokiaľ britský parlament budúci týždeň schváli dvakrát odmietnutú dohodu o vystúpení krajiny z európskeho bloku. Uviedla to nemecká kancelárka Angela Merkelová. Ak sa to však nestane, bude podľa jej slov možno potrebný ďalší summit EÚ. Britská premiérka Theresa Mayová sa bude vo štvrtok v Bruseli snažiť osobne presvedčiť európskych lídrov, aby schválili odloženie brexitu z 29. marca na 30. júna. To však komplikujú voľby do Európskeho parlamentu, ktoré sa budú konať 23. až 26. mája. "Môžeme v zásade splniť túto požiadavku, ak bude hlasovanie budúci týždeň pozitívne," povedala kancelárka nemeckým poslancom. Zdôraznila však, že únia sa musí postarať aj o to, aby bola zaručená legitimita eurovolieb. Merkelová tiež dodala, že ak britský parlament dohodu vyrokovanú s EÚ budúci týždeň neschváli, "ponecháme otvorené, či bude pred termínom odchodu potrebné ďalšie zasadnutie Európskej rady". Odloženie brexitu si vyžaduje schválenie od všetkých zvyšných 27 členských štátov únie.


Poslanci schválili novelu o lesoch spolu s Čaputovej pripomienkami

Novela spresňuje ochranu lesných pozemkov a prehodnocuje podmienky vykonávania náhodnej ťažby.

BRATISLAVA. Poslanci v utorok schválili komplexnú novelu zákona o lesoch spolu s pripomienkami prezidentky Zuzany Čaputovej. Prezidentka vrátila parlamentu novelu z dôvodu toho, že pri pôvodne schválenom zákone podľa nej existovala odôvodnená pochybnosť o jeho súlade s relevantnými právnymi predpismi, ale aj s ústavným princípom právneho štátu a medzinárodnoprávnymi záväzkami Slovenska. Schválenou novelou zákona o lesoch sa spresňuje ochrana lesných pozemkov a prehodnocujú sa podmienky vykonávania náhodnej ťažby dreva. Novela spresňuje niektoré pojmy a postupy pri uplatňovaní zákona o lesoch a odstraňuje nejasnosti pri jeho aplikácii v praxi. Precizuje problematiku ochrany lesných pozemkov, rieši úpravu postupov pri uplatňovaní hospodárskych spôsobov, a to aj s ohľadom na prebiehajúce klimatické zmeny.„Predkladateľ podľa pani prezidentky nezosúladil ustanovenia zákona s medzinárodnoprávnymi záväzkami Slovenskej republiky, a to s najmä tými, ktoré vyplývajú z dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia, tzv. Aarhuského dohovoru," ,“ priblížil pripomienky prezidentky hovorca hlavy štátu Martin Strižinec. Prezidentka preto navrhla, aby parlament pri opätovnom prerokovaní schválil zákon so zmenami, ktoré zabezpečia ústavou chránené práva a oprávnené záujmy verejnosti na informovanosť a účasť na relevantných správnych konaniach a rozhodnutiach. Dôležitou oblasťou riešenou v schválenej novele je prehodnotenie podmienok vykonávania náhodnej ťažby dreva, pričom sa sprísňuje režim hlásenia vzniku náhodnej ťažby. V prípade, ak odhadnutý objem dreva z náhodnej ťažby počas platnosti programu starostlivosti o lesy presiahne 15 % zásoby porastu uvedenej v opise porastu, je povinnosťou obhospodarovateľa lesa nahlásiť vznik každej náhodnej ťažby orgánu štátnej správy lesného hospodárstva. Touto úpravou sa vytvára predpoklad pre celkové sprísnenie uplatňovania náhodnej ťažby a dôslednejšiu kontrolnú činnosť orgánov štátnej správy lesného hospodárstva a ochrany prírody a krajiny.V nadväznosti na úpravu problematiky náhodnej ťažby a jej nahlasovania sa upravuje spôsob informovania orgánu štátnej správy lesného hospodárstva a zároveň sa definuje termín, kedy najskôr možno náhodnú ťažbu realizovať stanovením dňa, ktorý sa považuje za termín doručenia nahlásenia náhodnej ťažby v prípade nahlásenia prostredníctvom informačného systému lesného hospodárstva. Novela zákona mení aj zákon o uvádzaní dreva a výrobkov z dreva na vnútorný trh. Novela upravuje podmienky pre cieľavedomú starostlivosť o lesy založenú na systéme administratívneho a odborného riadenia podľa programov starostlivosti o lesy s ohľadom na plnenie ekosystémových služieb pre verejnosť. Ďalšou dôležitou úpravou zákona o lesoch je definovanie tzv. prírode blízkeho hospodárenia v lesoch a úprava všetkých dotknutých ustanovení zákona tak, aby umožňovala uplatňovanie takéhoto hospodárenia v lesoch. "Táto úprava je spracovaná v nadväznosti na prebiehajúcu klimatickú zmenu a potrebu prispôsobiť postupy a spôsoby hospodárenia v lesoch s cieľom zachovania alebo zlepšovania biologickej rozmanitosti, odolnosti, produkčnej a obnovnej schopnosti lesov," uviedla k novele ministerka pôdohospodárstva Gabriela Matečná.Novela zákona o lesoch tiež dopĺňa Slovenskú lesnícko-drevársku inšpekciu ako orgán štátnej správy lesného hospodárstva a jej kompetencie, najmä kompetenciu vykonávať štátny dozor v lesoch podľa ustanovení zákona o lesoch.


Brankár maďarskej reprezentácie: Zápas so Slovenskom bude náročný ale chceme poprieť papierové predpoklady

Mužstvo talianskeho trénera Marca Rossiho nastúpi proti Slovákom vo štvrtok 21. marca.

BUDAPEŠŤ. Brankár maďarskej futbalovej reprezentácie Péter Gulácsi nevníma marcový začiatok kvalifikácie o postup na budúcoročné majstrovstvá Európy ako prehnane ťažký. Mužstvo talianskeho trénera Marca Rossiho, ktorý pred príchodom ku kormidlu maďarského národného tímu pôsobil vo fortunaligovom FC DAC 1904 Dunajská Streda, nastúpi vo štvrtok 21. marca v Trnave proti Slovákom a v nedeľu 24. marca sa predstaví doma v Budapešti proti vicemajstrom sveta Chorvátom. "Mnohí ľudia vravia, že sme mohli mať aj priaznivejší žreb, ale osobne s tým nemám žiadny problém. Veď tak či onak, raz sa stretneme s každým súperom z našej skupiny. Ak zachytíme úvod kvalifikácie, môžeme mať oproti naším protivníkom výhodu. Keď nadviažeme na ostatné dva zápasy Ligy národov s Estónskom a Fínskom, v ktorých sme zvíťazili, boli sme organizovaní a vytvárali si veľa šancí, potom si myslím, že by sme mohli zvládnuť obidve najbližšie stretnutia," uviedol v rozhovore pre denník Nemzeti Sport 28-ročný Gulácsi. Gólman nemeckého bundesligového RB Lipsko zažíva vydarené obdobie kariéry. Ako referuje špecializovaný web transfermarkt.de, v ostatných troch rokoch hodnota rodáka z Budapešti stúpla z 300-tisíc na 10 miliónov eur. Na otázku, či by z duelov proti Slovensku a Chorvátsku bral zisk dvoch bodov, Gulácsi odvetil: "Tak sa na to nedívam. Proti Slovensku to budeme mať veľmi ťažké, pretože budeme hrať na trávniku súpera. Taktiež doma s Chorvátskom to bude nesmierne náročné, pretože toto mužstvo má hráčov svetovej extratriedy. Bolo by pekné zabodovať v obidvoch zápasoch. Chceme postaviť na hlavu papierové predpoklady, momentálne sa už naplno sústredíme na Slovákov. Očakávam, že práve s nimi a Walesanmi budeme bojovať o druhé postupové miesto, preto bude dôležité vo štvrtok neprehrať. Nemáme veľa času na prípravu, ale musíme využiť každý moment na to, aby sme sa v zápase so Slovenskom prezentovali v najlepšej možnej forme a ideálnom psychickom rozpoložení."


Demokrati oslavujú volebné úspechy v Kentucky a Virgínii

Opozičná Demokratická strana získala úspechy vo voľbách v štátoch Kentucky a Virgínia.

WASHINGTON. Približne rok pred americkými prezidentskými voľbami dosiahla opozičná Demokratická strana úspechy vo voľbách v štátoch Kentucky a Virgínia. Po utorkovom hlasovaní o novom guvernérovi Kentucky, ktoré je baštou vládnucich republikánov, sa vyhlásil za víťaza demokrat Andy Beshear, uviedli americké médiá, ktorých údaje prevzala v stredu tlačová agentúra DPA. Doterajšieho republikánskeho guvernéra Matta Bevina predstihol Beshear zrejme len o niekoľko tisíc hlasov. Bevin, známy ako podporovateľ prezidenta Donalda Trumpa, však vyhlásil, že svoju porážku "v žiadnom prípade" neuzná. Naznačil, že výsledky guvernérskych volieb napadne, pričom poukázal na "viac než len niekoľko nezrovnalostí". Podľa amerických médií slabý zisk Bevina vyvolal znepokojenie medzi jeho republikánskymi kolegami. Konečné oficiálne výsledky volieb v Kentucky zatiaľ neboli zverejnené. Pri prezidentských voľbách z roku 2016 získal republikán Trump v Kentucky o necelých 30 percent hlasov viac ako jeho demokratická protikandidátka Hillary Clintonová, pripomenula DPA. Utorkové guvernérske voľby boli vo vysielaní stanice CNN označené aj za "prvé referendum o impeachmente" voči Trumpovi, teda o ústavnej žalobe, ktorú v súčasnosti presadzujú demokrati vo federálnom Kongrese. Vo Virgínii sa zase Demokratickej strane podarilo pripraviť republikánov o doterajšiu tesnú väčšinu v oboch komorách miestneho zákonodarného zboru. Podľa amerických televíznych staníc ide o prvý prípad za posledných vyše 20 rokov, keď budú mať demokrati celkovú kontrolu nad virgínijským parlamentom. Guvernérske voľby sa konali v utorok aj v štáte Mississippi, kde zvíťazil na rozdiel od Kentucky republikánsky kandidát, doterajší viceguvernér Tate Reeves.


Bolívijská opozícia voľby spochybňuje, prezident sa vyhlásil za víťaza

Morales je na čele krajiny tri volebné obdobia.

LA PAZ. Bolívijský prezident Evo Morales, ktorý je na čele krajiny už tri volebné obdobia po sebe, si zabezpečil ďalší mandát už v prvom kole tohtoročných prezidentských volieb. To aspoň tvrdí samotný Morales, ktorý vo štvrtok zvolal tlačovú konferenciu a vyhlásil sa na nej za víťaza volieb. Opozícia výsledky spochybňuje a Moralesov najsilnejší súper v boji o prezidentské kreslo, bývalý prezident Carlos Mesa, krátko po Moralesovej tlačovke vyhlásil, že je to "obrovský podvod".Na to, aby Morales zvíťazil už v prvom kole prezidentských volieb, ktoré sa konalo v nedeľu, potreboval poraziť kandidáta na druhom mieste najmenej o desať percentuálnych bodov. Ešte v stredu, keď bolo zrátaných 96,78 percenta hlasov, to na takýto výsledok nevyzeralo, keďže rozdiel medzi Moralesom a Mesom bol menší ako desaťpercentný a dlhšie sa vôbec nehýbal.Vo štvrtok, po zrátaní vyše 98 percent hlasov, však volebná komisia oznámila, že rozdiel medzi oboma kandidátmi je presne desaťpercentný - Morales podľa nej získal 46,76 a Mesa 36,76 percenta hlasov."Vyhrali sme už v prvom kole. Zostáva už spočítať len jeden a pol percenta hlasov. Vyhrali sme hlasmi z vidieka," reagoval na to vzápätí Morales.Tento vývoj udalostí zrejme ešte zintenzívni opozičné protesty, ktoré v minulých dňoch prerástli do násilností medzi odporcami a stúpencami Moralesa.


Piloti boeingu pred pádom vypli a znova zapli stabilizačný systém

Odpojením systému MCAS piloti Ethiopian Airlines konali podľa odporúčaní výrobcu.

WASHINGTON. Piloti lietadla spoločnosti Ethiopian Airlines, ktoré v marci havarovalo krátko po štarte z letiska v Addis Abebe, ihneď po objavení sa problémov postupovali podľa pokynov výrobcu a vypli systém stabilizácie lietadiel (MCAS). Napísal to v stredu americký denník Wall Street Journal. Odpojením systému MCAS piloti konali podľa odporúčaní výrobcu lietadla - spoločnosti Boeing. Tento krok im však nepomohol vyrovnať lietadlo. Preto v čase, sa pokúšali nájsť iné riešenie na odvrátenie nehody, aktivovali MCAS opäť. Wall Street Journal pripomenul dávnejšie stanovisko spoločnosti Boeing, podľa ktorého sa piloti mohli vyhnúť katastrofe, ak by v súlade s pokynmi vypli systém MCAS. Zdroje periodika Wall Street Journal uviedli, že najnovšie podrobnosti o havárii v Etiópii vyplývajú z dát získaných z oboch tzv. čiernych skriniek havarovaného lietadla. Očakáva sa, ako podotkla agentúra AFP, že etiópska vláda tento týždeň zverejní predbežnú správu o nehode, ktorá si vyžiadala životy všetkých 157 ľudí na palube vrátane štyroch Slovákov. Systém MCAS je určený na stabilizáciu lietadla po vzlete. Ak sa nos lietadla dvíha príliš ostro, systém ho automaticky koriguje. Odborníci sa však domnievajú, že MCAS môže polohu lietadla posúdiť nesprávne a znížiť uhol nábehu aj vtedy, keď sa to nevyžaduje. Používanie MCAS je nevyhnutné kvôli konštrukčným osobitostiam lietadla typu Boeing 737 MAX 8. Podľa úradov práve tento systém mohol nedávno spôsobiť pády lietadiel tohto typu v Indonézii a v Etiópii. Po havárii boeingu v Etiópii viaceré krajiny dočasne pozastavili lety Boeingov 737 MAX 8. Spoločnosť Boeing minulú stredu zvolala stovky pilotov a novinárov do svojej obrovskej továrne v meste Renton v americkom štáte Washington, kde predstavila upravený softvér v strojoch typu 737 MAX. Stretnutie sa konalo po tom, ako Boeing v tomto systéme letovej stabilizácie MCAS urobil zmeny. Predstaviteľ spoločnosti Mike Sinnett na ňom informoval, že nainštalovať aktualizovaný softvér bude trvať iba približne hodinu a môžu s tým začať hneď, ako regulačný úrad tieto zmeny v softvéri schváli. Vylepšenie podľa Sinnetta predstavili "po mesiacoch testovania a po stovkách hodín" práce.


Zelenského strana Sluha národa má v parlamente výraznú väčšinu

Kreslá získala aj liberálna strana Hlas rockovej hviezdy Sviatoslava Vakarčuka.

KYJEV. Strana Sluha národa ukrajinského prezidenta Volodymyra Zelenského získala v júlových voľbách do ukrajinského parlamentu - Najvyššej rady - 43,16 percenta platných hlasov a mala by získať 254 z celkového počtu 450 kresiel. Vyplýva to z oficiálnych výsledkov parlamentných volieb, ktoré v piatok zverejnila ústredná volebná komisia. Informovala o tom agentúra Interfax. Proruská Opozičná platforma - Za život sa umiestnila na druhom mieste so ziskom 13,05 percenta hlasov a s 8,18 percenta hlasov ju nasleduje strana Vlasť bývalej ukrajinskej premiérky Julie Tymošenkovej. Tesne za ňou sa s 8,10 percenta umiestnila strana bývalého ukrajinského prezidenta Petra Porošenka - Európska solidarita. Päťpercentný prah zvoliteľnosti sa s 5,82 percenta hlasov podarilo prekročiť aj liberálnej strane Hlas rockovej hviezdy Sviatoslava Vakarčuka. Vo voľbách do jednomandátových volebných okruhov dominovala taktiež Zelenského strana so ziskom 130 mandátov. V 46 obvodoch si dôveru voličov získali nezávislí kandidáti, pričom kandidáti ostatných strán sa podelili o zvyšných 23 kresiel. Celkovo zasadne v Najvyššej rade po sčítaní mandátov nadobudnutých proporčným aj väčšinovým volebným systémom 254 zástupcov strany Sluha národa, 43 poslancov Opozičnej platformy - Za život, 26 zástupcov strany Vlasť, 25 predstaviteľov Európskej solidarity, 20 mandátov získala strana Hlas a šesť menšia proruská strana Opozičný blok - Strana mieru a rozvoja. Po jednom zástupcovi budú mať v parlamente štyri menšie strany a zasadne v ňom aj 46 nezávislých kandidátov zvolených v jednomandátových obvodoch. Voľby do ukrajinského parlamentu sa konali v nedeľu 21. júla zmiešaným systémom, keď bolo 225 kandidátov zvolených proporčným volebným systémom, pričom zvyšných 199 kandidátov vyberali voliči väčšinovým volebným systémom v jednomandátových obvodoch. Vzhľadom na to, že voliči žijúci na Ruskom anektovanom Kryme a územiach pod kontrolou povstalcov v Donbase na východe Ukrajiny sa na voľbách nemohli zúčastniť, 26 kresiel ostane v Najvyššej rade neobsadených.


Islamisti zaútočili na hotel v Mogadiše, zomrelo 31 ľudí

Medzi obeťami prevažujú ženy, ktoré pracovali ako personál hotela.

MOGADIŠO. Ozbrojení muži zadržiavali najmenej 20 ľudí ako rukojemníkov v obľúbenej reštaurácii v somálskom hlavnom meste Mogadišo. Predchádzal tomu samovražedný bombový útok, keď vodič v stredu večer narazil autom naloženým výbušninami do vedľajšieho hotelového vchodu a militanti následne vtrhli do priestorov reštaurácie. Obetí je najmenej 31 vrátane cudzincov. K zodpovednosti sa prihlásila islamistická militantná skupina aš-Šabáb, informovala somálska polícia. Polícia uzavrela celú oblasť okolo reštaurácie Pizza House, ktorá susedí s hotelom Posh. Ten je jediným miestom s diskotékou v somálskej metropole. Militanti vtrhli do reštaurácie v uniformách somálskych bezpečnostných síl a pod hrozbou použitia zbrane donútili ľudí zostať vo vnútri. Útočníci využili tmu, keďže vypli elektrinu. Rukojemnícku drámu ukončili somálske bezpečnostné zložky vo štvrtok ráno. Armáda pri zásahu zabila všetkých piatich militantov a po svitaní vojaci budovu zabezpečili, informoval predstaviteľ mogadišskej polície Muhammad Hussajn. Zranených rukojemníkov odviezli sanitky. Pri útoku zahynulo 14 ľudí, vrátane cudzincov a žien, ktoré boli zamestnankyňami hotela, napísala agentúra AP. Medzi zabitými cudzincami je Sýrčan. K útoku sa prihlásila spomínaná militantná skupina aš-Šabáb, ktorá podniká samovražedné bombové atentáty v snahe zvrhnúť somálsku vládu a zaviesť svoju prísnu interpretáciu islamu. "Mudžáhid (bojovník) s autom naloženým výbušninami obetoval život ako mučeník, keď narazil do hotela Posh, kde je nočný klub. Akcia pokračuje," uviedol agentúre Reuters hovorca skupiny Abdiasís abú Musáb. Skupina stráca obrovské územné pásma, ktoré obsadzujú mierové jednotky Africkej únie (AÚ) podporujúce somálsku vládu. Aš-Šabáb preto podniká časté a krvavé útoky v Mogadiše i ďalších regiónoch kontrolovaných federálnou vládou.


Čínsky prezident na návšteve Ruska označil Putina za najlepšieho priateľa

Čínsky prezident počas svojho pobytu v Rusku zavíta aj do Petrohradu.

MOSKVA. Za svojho "najlepšieho priateľa" označil ruského lídra Vladimira Putina čínsky prezident Si Ťin-pching počas svojej aktuálnej trojdňovej návštevy Moskvy, zameranej na obchod a vzťahy medzi oboma krajinami. Informovala o tom vo štvrtok stanica BBC. Návšteva čínskeho prezidenta sa koná v čase, keď sú čínsko-americké vzťahy naštrbené trpkou obchodnou vojnou. Rusko sa rozhodlo zamerať svoje záujmy na východ už pred niekoľkými rokmi po tom, ako sa dôsledkom konfliktu na východe Ukrajiny zhoršili jeho vzťahy so Západom. Obe strany podpísali balík obchodných dohôd. Čínsky prezident pricestoval do Moskvy v stredu, následne na tlačovej konferencii vyhlásil, že ho so svojím ruským mocenským náprotivkom spája "hlboké osobné priateľstvo". "Za uplynulých šesť rokov sme sa stretli takmer 30-krát. Rusko je krajinou, ktorú som navštívil najviac ráz. Prezident Putin je môj najlepší priateľ a kolega," uviedol. Šéf Kremľa reagoval na jeho ocenenie podobnými slovami: "Som potešený, že rusko-čínske vzťahy sa dostali na bezprecedentnú úroveň. Ide o globálne partnerstvo a strategickú spoluprácu." Spojenectvo medzi týmito krajinami sa odvtedy, ako sa Moskva i Peking cítia ohrozené Európou a najmä Spojenými štátmi, zintenzívnilo. Počas návštevy Si Ťin-pchinga v Moskve obe strany prisľúbili, že v budúcnosti prehĺbia vojenskú aj ekonomickú spoluprácu. Medzi podpísanými obchodnými dohodami sa vyníma jedna - ruská telekomunikačná spoločnosť MTS umožní kontroverznému čínskemu technologickému gigantovi Huawei vyvíjať v Rusku sieť 5G. Si Ťin-pching v stredu slávnostne venoval Moskovskej zoologickej záhrade dve pandy veľké, ktoré priviezli z Číny už v apríli a zostanú dlhodobou spomienku na prezidentovu návštevu Ruska. Hosť z Pekingu absolvoval po privítaní v Kremli aj predstavenie v divadle Boľšoj teatr. Vo štvrtok sa čínsky prezident zúčastní na Petrohradskom medzinárodnom ekonomickom fóre (SPIEF).